Testovanie piatakov bude v novembri, deviatakov preveria v apríli

Cieľom Testovania 5 je vstupné hodnotenie vedomostí.

BRATISLAVA. Testovanie žiakov 5. ročníka základných škôl sa v školskom roku 2018/2019 uskutoční 21. novembra tohto roka. Celoslovenské testovanie deviatakov, známe aj ako monitor, bude 3. a 4. apríla 2019. Vyplýva to z pedagogicko-organizačných pokynov na školský rok 2018/2019, ktoré zverejnilo Ministerstvo školstva, vedy, výskumu a športu na svojom webe. Piatacke testovanie bude vo všetkých základných školách SR z predmetov matematika, slovenský jazyk a literatúra, maďarský jazyk a literatúra. "Na testovaní sa zúčastnia žiaci piateho ročníka základných škôl, vrátane žiakov so špeciálnymi výchovno-vzdelávacími potrebami, okrem žiakov vzdelávaných podľa vzdelávacích programov pre žiakov s mentálnym postihnutím," uviedol rezort školstva. Cieľom Testovania 5 je vstupné hodnotenie žiackych vedomostí a zručností na začiatku nižšieho stredného vzdelávania. Testovanie poskytne školám spätnú väzbu, ako sú žiaci pripravení na prechod z primárneho vzdelávania na nižšie stredné vzdelávanie. Deviataci budú písať testy 3. apríla z predmetov matematika, slovenský jazyk a literatúra, maďarský jazyk a literatúra a 4. apríla z predmetov ukrajinský jazyk a literatúra, slovenský jazyk a slovenská literatúra. Na testovaní sa zúčastnia žiaci deviateho ročníka základných škôl, vrátane žiakov so špeciálnymi výchovno-vzdelávacími potrebami, okrem žiakov učiacich sa podľa vzdelávacích programov pre žiakov s mentálnym postihnutím. Náhradný termín Testovania 9-2019 sa uskutoční 16. a 17. apríla 2019. "Výsledok žiaka slúži ako podklad na prijímacie skúšky na stredné školy," poznamenal rezort školstva. Po novom sa na tomto testovaní zúčastnia aj všetci žiaci štvrtého ročníka gymnázií s osemročným vzdelávacím programom. Riadny termín externej časti maturitnej skúšky a písomnej formy internej časti maturitnej skúšky je zo slovenského jazyka a literatúry a slovenského jazyka a slovenskej literatúry naplánovaný na 12. marca 2019. O deň neskôr budú žiaci vypĺňať testy a písať slohové práce z cudzích jazykov (anglický, nemecký, francúzsky, ruský, taliansky a španielsky jazyk). Z matematiky budú študenti maturovať 14. marca, z maďarského jazyka a literatúry, ukrajinského jazyka a literatúry 15. marca. Náhradný termín externej časti maturitnej skúšky a písomnej formy internej časti maturitnej skúšky sa uskutoční v termíne 9. - 12. apríl 2019. Interná časť maturitnej skúšky sa uskutoční v jednotlivých stredných školách od 20. mája do 7. júna. Vo vybraných stredných školách sa v období september - november 2018 a január - február 2019 uskutoční pilotné overovanie testovacích nástrojov pre maturitnú skúšku 2018/2019.


Proces s Pachingerom z kauzy nebankoviek odročili na január. Svedkovia sa nedostavili

Pachinger je obžalovaný vo veci sprenevery.

BRATISLAVA. Trojčlenný senát Okresného súdu Bratislava I odročil hlavné pojednávanie s obžalovaným Patrikom Pachingerom vo veci sprenevery 959.750 eur. Patrika Pachinger, ktorého v marci minulého roka Najvyšší súd odsúdil v kauze nebankoviek BMG Invest a Horizont Slovakia na sedemročný trest, eskortovali z výkonu trestu. "OS Bratislava I odročil hlavné pojednávanie na 8. a 9. januára 2020 z dôvodu, že na dnešné pojednávanie sa nedostavil nikto z predvolaných svedkov. Trom svedkom, ktorí mali vykázané doručenie predvolania a nedostavili sa bez ospravedlnenia, súd uložil každému poriadkovú pokutu v sume 100 eur," uviedol pre TASR hovorca Krajského súdu v Bratislave Pavol Adamčiak. OS Bratislava I začal pojednávať v tejto trestnej veci 10. júla. Podľa obžaloby mal Pachinger v desiatich skutkoch v rokoch 2010 - 2013 od poškodených pod prísľubom vyplácania mesačných výnosov z poskytnutej sumy vylákať finančné prostriedky v celkovej sume 959.750 eur, ktoré však podľa prísľubu nezhodnotil, prípadne použil na vyplácanie iných. Tým mal spôsobiť škodu poškodeným v celkovej sume vyše 840.000 eur. Pachinger je známy z kauzy podvodov na nebankovkách, v ktorej figuroval spolu s Dávidom Brtvom a Jozefom M. Vytváraním falošných pohľadávok voči spoločnostiam mala trojica spôsobiť škodu vtedajších 448 miliónov korún, zo zatvorených pobočiek sa mala pritom obohatiť o 53 miliónov korún. V kauze nebankoviek ho uznal vinným prvostupňový súd Špecializovaný trestný súd (ŠTS) v Pezinku, napokon Najvyšší súd ho 28. marca minulého roka odsúdil na sedem rokov za mrežami. Od júla minulého roka si odpykáva zvyšok svojho trestu. Brtvu odsúdil súd na deväť rokov, od augusta 2018 je však podmienečne prepustený. Hlavného obžalovaného Jozefa M. vzhľadom na jeho zdravotný stav vylúčil na samostatné konanie a následne po dodaní znaleckých posudkov viacerých znalcov konanie dočasne prerušil. Okresný súd v Trnave 18. júla tohto roku zase rozhodol, že Pachinger nebude podmienečne prepustený. Trest si teda odpykáva v Ústave na výkon trestu odňatia slobody v Leopoldove. Nedávno, 26. septembra, zase ŠTS, pracovisko Banská Bystrica, zamietol návrh na povolenie obnovy konania, o ktoré žiadal odsúdený Pachinger. Súd neuznal podmienky na povolenie obnovy konania a stotožnil sa tak s návrhom prokurátora Úradu špeciálnej prokuratúry (ÚŠP). Pachinger podal sťažnosť.


Zhrnutie Game of Thrones: Aké boli Hry o Tróny a čo bude ďalej

V podcaste rozoberáme detaily príbehu celého seriálu Hry o Tróny. V poslednej časti série podcastu Pozeráme Game of Thrones rozoberáme celý seriál od prvej po poslednú sériu. Viac ako na jednotlivé časti príbehu sa pozeráme na to, ako sa seriál zmenil v priebehu rokov a aký bude mať dopad na budúcu televíznu produkciu. Rozoberáme naše najobľúbenejšie momenty aj série a najväčšie nedoriešené časti príbehu a odporúčame ďalšie seriály. V podcaste tiež nájdete záznam rozhovoru s Vladimírom Furdíkom, ktorý v seriáli stvárnil Nočného kráľa. Napíšte nám na matej.ohrablo@sme.sk, prípadne do skupiny na Facebooku. Môžete nás tiež podporiť kúpou predplatného. Všetky podcasty SME nájdete na odkaze podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je denný vedecký podcast denníka SME a Rádia_FM. Každý deň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Za volantom je podcast o autách a automobilovom priemysle - novinky, správy, testy automobilov aj situácie z ciest. Vychádza každý piatok. Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@sme.sk, pošleme vám cenovú ponuku.


Banky vyžmýkajú človeka aj vtedy, keď chce pol percenta na sporení

Úroky sú nízke nielen pri hypotékach, ale aj sporeniach či termínovaných vkladoch.

BRATISLAVA. Pred štyrmi rokmi mohol človek, ktorý si založil sporenie k osobnému účtu v Slovenskej sporiteľni, dostať úrok aj 2,5 percenta ročne. Jedinou podmienkou bolo, aby si na účet posielal výplatu.  O rok nato už Slovenská sporiteľňa úrok znížila a na tom istom sporení dosahoval o celý percentuálny bod menej, len 1,5. Banka však s okresávaním úrokov neprestala a od mája tohto roka ho znížila na 0,8 percenta. A tak ľuďom, ktorí si chceli zhodnotiť svoje peniaze, zostala len tretina pôvodného úroku, na ktorý ich banka nalákala. K radikálnemu znižovaniu úrokov na sporeniach pristúpili v posledných rokoch takmer všetky banky. Aká je budúcnosť sporiacich účtov? Neplánujú ich banky zrušiť? Úroky na sporeniach sa líšia podľa toho, či má človek v danej banke otvorený aj účet. Ak nemá, úroky sú naozaj nízke – od 0,01 percenta v UniCredit Bank, OTP a Oberbank až po 0,6 percenta v Poštovej banke. O niečo výhodnejšie úroky dostanú ľudia, ktorí majú v banke účet. Ak by však chceli viac ako jedno percento, môžu byť sklamaní. V peňažných domoch Fio, UniCredit Bank, Raiffeisen, Zuno a Tatra banke úrok na sporení nedosahuje ani pol percenta. Ostatné banky sa väčšinou hýbu v rozpätí od 0,5 do jedného percenta. Výnimkou je Sberbank s 1,05 percenta a Prima banka s piatimi percentami. Aj na získanie týchto úrokov však treba splniť celý rad podmienok. Banky vyžadujú napríklad to, aby si človek posielal na účet výplatu, pravidelne používal kartu alebo mal nastavených niekoľko inkás. V opačnom prípade úroky človeku znížia a dajú mu napríklad symbolických 0,01 percenta. Napríklad mBank pripíše úrok 0,5 percenta na sporiaci účet len vtedy, ak človek počas mesiaca urobí tri platby kartou, príde mu na účet aspoň 300 eur a o špeciálnu sadzbu požiada cez internetbanking. Ak niečo z toho nesplní, dostane len 0,05 percenta. Alebo napríklad v ČSOB získa človek sporenie s 0,5-percentným zhodnotením len vtedy, ak sa mu každý mesiac na účet pripíše 400 eur, urobí tri inkasá alebo trvalé prevody a zároveň päťkrát zaplatí platobnou kartou. Inak mu dajú úrok 0,2 percenta. Podobne by sme narazili na niekoľko prekážok, ak by sme si vzali aj najvýhodnejšiu ponuku na trhu, a to sporenie v Prima banke s úrokom päť percent. Spomínaný úrok dostane len človek, ktorý má v banke otvorený účet s poplatkom 3,9 eura mesačne a sporiť sa dá maximálne 50 eur mesačne počas dvoch rokov. Ak by človek nevyužil zľavy a musel by platiť celý poplatok za vedenie účtu, za dva roky ho to v Prima banke vyjde 93,6 eura. Pri maximálnej výške sporenia 50 eur počas dvoch rokov však na úrokoch získa len 52 eur. Znamená to, že v uvedenom príklade prerobí za celú dobu sporenia 40 eur. Nemusí to tak byť vždy. Ak človek účet v Prima banke aktívne využíva, sporenie môže byť pre neho zaujímavým bonusom. Okrem toho, k jednému účtu sa dá založiť niekoľko sporení, takže človek prerobiť vôbec nemusí. Treba si to však prerátať. Prečo banky vyžadujú toľko rôznych podmienok aj pri súčasných nízkych úrokových sadzbách? „Sporiace produkty sú pre banky skôr nákladom ako výnosom. Majú ich v ponuke najmä preto, aby si čo najdlhšie udržali svojich klientov. A keď už nemôžu zarobiť na úrokoch, tak človeka viažu aspoň na iné produkty, napríklad aktívne používanie účtu či platobnej karty,“ odpovedá Maroš Ovčarik z Finančného kompasu. Oslovené banky tvrdia, že úroky sú také, aké im dovoľuje trh, a sporiteľov im dokonca pribúda. Sporiace produkty určite nechcú vyhodiť z ponuky, pretože ich ľudia pravidelne vyhľadávajú a sú pre nich zaujímavým bonusom k účtu.  „Neobávame sa, že by poklesol záujem ľudí o sporenia. Nie je to len o úrokoch, k sporeniam vieme poskytnúť aj rôzne bezplatné poistenia s možnosťou dokúpiť si vyššie poistné krytie alebo iné benefity. Počet ľudí, ktorí u nás chcú sporiť, neustále narastá,“ tvrdí napríklad Marta Cesnaková, hovorkyňa Slovenskej sporiteľne. Sporiace účty môžu pomôcť aj v prípade rôznych neočakávaných udalostí, vyzdvihuje ich výhody Anna Jamborová, hovorkyňa ČSOB. „A navyše, oproti bežnému účtu prinesie vyššia úroková sadzba na sporení aspoň nejaké zhodnotenie. Človek si na odchádzanie peňazí na sporenie zvykne tak, že mu ani nebudú chýbať a na bežnom účte ich neminie,“ hovorí. Hlavným dôvodom, prečo sú úrokové sadzby na sporeniach tak nízko, je politika Európskej centrálnej banky. Tá sa už niekoľko rokov snaží zdvihnúť infláciu, a tak tlačí veľa lacných peňazí a nízkymi úrokmi sa snaží motivovať banky, aby ich nedržali u seba, ale rozpúšťali vo forme úverov medzi ľudí. Sporenia sa tak aj pre banky stávajú neatraktívnym produktom a niektoré pri vyšších nasporených sumách zrážajú úroky pre ľudí na nulu. Napríklad mBank nedáva akciové úroky ľuďom, ktorí majú nasporených viac ako 4000 eur, VÚB nad 20-tisíc eur, Zuno nad 6000 eur a UniCredit Bank nad 5000 eur. V takom prípade si nasporenú sumu treba rozdeliť do viacerých sporení, aby človek nestrácal na úrokoch.  Neočakáva sa, že by úroky na sporeniach mali v najbližších dvoch rokoch rásť.    Skupina Penta je finančným partnerom spoločnosti NAMAV, ktorá je 45-percentným akcionárom spoločnosti Petit Press, vydavateľa denníka Sme Tento text ste mohli čítať vďaka tomu, že platíte za obsah. Vážime si to.


Potravinárstvu sa najviac ľudí venuje v Nitrianskom kraji

BRATISLAVA. V potravinárskom priemysle na Slovensku pracuje takmer 42 500 zamestnancov. Z hľadiska počtu zamestnancov zamestnaných v potravinárskych firmách je rozhodujúcim regiónom Nitriansky kraj, v ktorom sa potravinárstvu venuje najviac ľudí. Podľa výpočtov Treximy Bratislava, ISCP (MPSVR SR) 1-04, pracuje v Nitrianskom kraji takmer 8 700 zamestnancov. Informovala o tom v utorok hovorkyňa Slovenskej poľnohospodárskej a potravinárskej komory Jana Holéciová.Druhým krajom, v ktorom pracuje najviac zamestnancov potravinárskeho priemyslu, je Prešovský kraj s počtom zamestnancov presahujúcim 6 500 osôb. Nasledujú Banskobystrický kraj, kde sa potravinárstvu venuje takmer 6 000 zamestnancov, Trenčiansky kraj (4 500 zamestnancov), Bratislavský kraj (4 400 zamestnancov) a Trnavský kraj (4 300 zamestnancov). V Košickom kraji si našlo zamestnanie v potravinárskej sfére takmer 4 200 zamestnancov. Podľa údajov Treximy sa potravinárstvu venuje najmenej ľudí v Žilinskom kraji, a to 3 800 ľudí. „Počet ľudí pracujúcich v potravinárstve sa oproti minulosti rapídne znížil. Ešte v 90. rokoch minulého storočia pracovalo v potravinárstve približne 65 tisíc ľudí. V minulom roku pracovalo najviac zamestnancov v oblasti pekárenskej výroby (8 300 ľudí), výroby mäsa a mäsových produktov (3 600 ľudí) a spracovania mlieka (3 200 ľudí),“ priblížila Holéciová. Aktuálny počet ľudí pracujúcich v potravinárskom priemysle nie je podľa Slovenskej poľnohospodárskej a potravinárskej komory dostatočný. P otravinári totiž potrebujú podľa Holéciovej nových ľudí na viaceré pracovné pozície a potrebujú ich posilniť nielen vekovo, ale aj úrovňou vzdelania. „V potravinárstve chýbajú stredoškolsky vzdelaní ľudia napríklad v mliekarenskom odvetví. Akútny nedostatok kvalifikovanej pracovnej sily pociťujú aj v pekárňach či mäsiarstvach,“ uzavrela hovorkyňa Slovenskej poľnohospodárskej a potravinárskej komory. Najväčší podiel zamestnancov v potravinárstve EÚ je podľa štatistického úradu Európskej únie (Eurostat) na severovýchode Poľska. Až štyri regióny z tejto oblasti sa zaradili do 24 oblastí s najväčšou koncentráciou pracovnej sily zamestnanej vo výrobe potravín v EÚ, pričom výroba potravín v EÚ je najviac koncentrovaná v Mazovskom vojvodstve v Poľsku (14,8 percenta z celkovej zamestnanosti). Podľa štatistickej klasifikácie ekonomických činností EÚ (NACE) pokrýva výroba potravín celý rad činností od spracovania mäsa po výrobu mlieka, od výroby ovocných a zeleninových nápojov po pekárenské výrobky.


Djokovičov smútok či Federerova veľká radosť. Pozrite si to najlepšie z Australian Open

Tenisový turnaj v Melbourne už pozná svojich víťazov. Pozrite si tie najkrajšie fotografie z celého turnaja.

MELBOURNE. Švajčiarsky tenista Roger Federer sa stal po piaty raz víťazom mužskej dvojhry na grandslamovom Australian Open. V strhujúcom finále si ako turnajová sedemnástka poradil s deviatym nasadeným Španielom Rafaelom Nadalom po päťsetovej bitke 6:4, 3:6, 6:1, 3:6, 6:3 a získal rekordný 18. titul z podujatí veľkej štvorky, prvý od Wimbledonu 2012. Medzi ženami triumfovala Serena Williamsová, ktorá zdolala svoju sestru Venus 6:4, 6:4. Víťazka sa zároveň opäť stala svetovou jednotkou. Serene chýba už iba jediný grandslamový titul, aby sa vyrovnala Margaret Courtovej. Tá ich má na konte 24.


Nemýľte sa, toto nie je vaše Slovensko, zaznelo Kotlebovi pod oknom

Na to, aby zlo víťazilo, stačí, aby dobrí ľudia nerobili nič, pripomenul prezident Andrej Kiska.

BANSKÁ BYSTRICA. Priamo pod oknami sídla banskobystrickej župy. Ak by sa z neho župan Marian Kotleba vyklonil, videl by niekoľko stoviek ľudí, ako sa stretli, aby povedali, že ideológia, akú prináša on, odmietajú. „Je dôležité, aby si ľudia uvedomili, že extrémisti problémy nevyriešia, len ich zväčšujú,“ povedal z pódia bloger Ján Benčík. „Aj keď si dali do názvu strany, že toto Slovensko je ich, v skutočnosti patrí nám všetkým. Slovensko nie je vaše, nemýľte sa, neprenechávame vám ho.“ Už rok chodia po Slovensku novinár Andrej Bán a akivista Michal Karako. Začali v Brezne a po ceste po chudobnejších častiach Slovenska, kde sa aj v parlamentných voľbách darilo Kotlebovej strane, prišli do Banskej Bystrice. Aby bojovali „proti všetkým formám extrémizmu, proti každej podobe nenávisti medzi ľuďmi". Na banskobystrické Námestie Slovenského národného povstania prišiel i prezident Andrej Kiska. „Akú krajinu chceme pre naše deti a vnúčatá? Otvorenú, modernú a priateľskú alebo plnú nenávisti?“ povedal na úvod prejavu. A práve táto otázka je podľa neho to, nad čím by Slováci mali rozmýšľať neustále. Odcitoval zosnulého disidentského kňaza Antona Srholca podľa ktorého treba zo Slovenska urobiť domov, aby mladí nemuseli odchádzať. A zodpovednosť za to majú všetci. Cirkev musí bojovať proti zneužívaniu viery na šírenie nenávisti, policajti musia zaručiť poriadok, štátni úradníci skutočne pracovať pre ľudí, učitelia šíriť hodnoty, politici vrátiť dôveru v štát a prestať „chápať svoju funkciu ako prostriedok moci a nástroj na vlastné obohatenie“. Šírenie extrémizmu treba podľa prezidenta zastaviť. „Podporujem policajný zásah proti politikom Ľudovej strany Naše Slovensko,“ vyhlásil, načo sa z námestia začali ozývať ojedinelé protestné hlasy s pokrikmi „gestapo, gestapo“. „Za stav Slovenska môžu všetci dobrí ľudia, lebo na to, aby zvíťazilo zlo, stačí málo,“ zacitoval Kiska známy citát filozofa Edmunda Burka. „Aby dobrí ľudia nerobili nič.“ Okrem diskutujúcich sa na pódiu hrala aj hudba. Vystúpila česká kapela Neřež z Katarínou Koščovou i Marián a Martin Geišbergovci. V prvých radoch sedeli starší ľudia, medzi nimi pamätníci holokaustu, ktorí ho v detstve prežili. „Mám 88 rokov a už by som si mohla len užívať dôchodok a nestarať sa o to, čo sa v tejto krajine deje,“ povedala na pódiu Eva Mosnáková. „Napriek tomu chodím aj do takzvaných hladových dolín a počúvam, čo miestni ľudia hovoria. Je dôležité hovoriť o tom, čo som prežila, aby sa to neopakovala.“ Holokaust prežil aj lekár Pavel Traubner. „Som presvedčený, že stojíme zoči-voči nebezpečenstvu a som presvedčený, že našou povinnosťou je postaviť sa zlu. Musíme sa postaviť fašizmu a neonacizmu, aby už nikto nemusel zažiť to, čo ja.“ Zlatý slovenský olympionik v chôdzi Matej Tóth na pódiu priznal, že aj on niekedy zastával názory, ktoré dnes považuje za nesprávne, možno až extrémistické. Vyrastal v Nitre na hranici územia, kde žije maďarská menšina. „Aj ja som hovorieval, že kto žije na Slovensku, mal by hovoriť po slovensky,“ priznal. Potom však zmenil postoje. Chodil po svete a uvedomil si, že všade žijú menšiny a našli si spôsob, ako fungovať pokojne. Teraz má manželku z maďarského pohraničia. „Zistil som, že Maďar môže byť často lepší človek ako akýkoľvek národniar zo Žiliny. Vždy ide o to, aký je konkrétny človek.“ Bojovať proti extrémizmu sa podľa neho dá aj športom. „Mládež je ľahko ovplyvniteľná, aj keď v čase, keď som ja bol mladý, sa o extrémizme toľko nehovorilo. Vďaka športu som sa však vyhol nástrahám dospievania ako alkohol, cigarety či drogy a teraz nemám pocit, že by mi niečo chýbalo,“ povedal. Na internete je mnoho informácií a mládež je veľmi ľahko ovplyvniteľná. Preto je dôležité s mladými ľuďmi hovoriť o tom, aká je v skutočnosti pravda, vyhlásil Michal Handzuš, držiteľ Stanleyho pohára, ktorý tento rok prispel k zisku hokejového titulu pre Banskú Bystricu. Do Banskej Bystrice sa zo zámoria vrátil pred tromi rokmi. To bol už Kotleba takmer rok v úrade. „Ľudia boli frustrovaní a uverili, že práve on niečo zmení,“ zdôvodnil pre SME hlasovanie svojich krajanov. „V skutočnosti sa však nič nezmenilo. Bohužiaľ, politici sú stále rovnakí, a preto neviem povedať, či sa po týchto voľbách niečo zmení.“ Musíme sa postaviť za to, že trváme na hodnotách, ktoré sú overené, vyhlásila herečka Emília Vašáryová. „Je ľahšie nenávidieť ako mať rád. Ľahšie je zničiť všetko okolo seba ako tolerovať iných,“ vyhlásila. „Vieme, kam to viedlo, 60 miliónov ľudí zomrelo preto, že nenávisť zvíťazila.“ „Je pre mňa skutočne veľkou cťou, že tu môžem byť dnes medzi vami. A to nielen preto, že som vás mohol pozdraviť v tomto tak nádhernom mestečku, skadiaľ pochádza aj moja manželka, ale aj kvôli tomu, aby som sa poďakoval organizátorom jedného úžasného projektu. Ktorí našli v sebe tú silu, energiu a možno aj odvahu, šli, idú, diskutujú, neboja sa a objasňujú dôležité veci, ktoré tak potrebujeme počuť. Viete, keď som sa dnes ráno lúčil so svojim malým synom, tak som si kládol otázku, ako asi chceme, aby vyzerala naša krajina o 20, o 30 rokov. V akej krajine budú žiť naši mladí ľudia, naši vnuci. Chceme, aby sme boli krajinou otvorenou, priateľskou, modernou, alebo chceme byť uzavretí, izolovaní, plní nenávisti, a možno si chceme vybudovať aj hranice a ostnaté, aby sme sa nanovo oddelili od moderného sveta? Viete, otec Srholec povedal, že by sme mali zo Slovenska vybudovať domov. On povedal, že Slovensko je často len takým domom, kde sa mu javí, že je to taká potápajúca sa loď, skadiaľ utekajú ľudia. A on si veľmi želal, aby sme zo Slovenska vybudovali domov, kde je teplo, kde sa ľudia cítia dobre. Kde sú pripravení poprosiť o prepáčenie. Kde sú ľudia pripravení aj odpúšťať. Dnes nežijeme jednoduché časy. Mali sme finančnú krízu, máme stále krízu migračnú, hrozí nám terorizmus a mnohí sa akoby cítia ohrození globalizáciou. A často medzi mladými ľuďmi dochádza ako keby k strate identity. Mladí ľudia si často kladú otázku, kto vlastne som. Som Európan? Som stredoslovák? Som Slovák? Kto som? Kto mi pomôže, keď sa bude niečo diať? A tejto kríze identity, ktorú často medzi mladými ľuďmi vidíme, často pomáhajú sociálne siete, kde sa často šíria klamstvá, hoaxy, nenávisť. Sociálne siete, ktoré sú často zneužívané ako nástroj propagandy. My na Slovensku máme k tomu všetkému ešte taký slovenský paradox. Všade počúvame, v mnohých veľkých mestách cítiť, že krajine sa darí dobre, že rastie HDP, klesá nezamestnanosť, rastú platy, ale potom prídete do Revúcej, do Rožňavy, do Spišskej Starej Vsi a ľudia sa pýtajú, kde je ten rast HDP? Čo sa s ním deje? Prečo ho my necítime? A toto je problematika našej doby, v ktorej žijeme. Tieto problémy sú zložité. A na zložité otázky nie sú jednoduché odpovede. Žiaľ, často vidíme a ja to často počúvam, že holé hlavy používajú na vysvetlenie holé vety. A na zložité otázky, ako riešiť rómsku problematiku, čo spraviť, ako udržať taký úžasný projekt Európskej únie, ako ho rozvíjať, často dávajú jednoduché, demagogické a absolútne zavádzajúce odpovede. Otázka je, čo môžeme spraviť? Čo každý z nás môže spraviť? Viete, ak chceme zmeniť našu spoločnosť, musíme začať sami sebou. Každý jeden z nás musí byť tou zmenou. A to je výzva pre politikov, od tých najvyšších až po tých na lokálnych úrovniach, aby prestali brať politiku ako nástroj moci na získavanie svojich výhod, ale aby brali politiku skutočne ako službu ľuďom. Aby vrátili dôveru ľudí v štát. Aby prinášali hmatateľné výsledky. To je to, čo pohne našu krajinu dopredu. Táto doba je výzvou pre predstaviteľov cirkví. Aby zastavili tých, ktorí za Boha, za národ, za kresťanské hodnoty skrývajú svoju nenávisť. Nenávisť voči ľuďom inej rasy, inej farby pleti. To je úloha cirkvi. Je to úloha učiteľov, aby opäť pochopili, že ich práca je poslanie. Že sú to oni, ktorí v školách môžu ovplyvniť naše deti. Ktorým majú vštepovať také potrebné hodnoty. Je to výzva pre políciu, aby spravila poriadok. Aby tu bolo skutočne bezpečne. A ja ako prezident plne podporujem zásah polície proti predstaviteľom Ľudovej Strany Naše Slovensko. My musíme vystupovať, ale nesmieme ustúpiť zlu. Je to výzva pre médiá, pre správcov sociálnych sietí, aby zastavili šírenie nenávisti. Nesmieme dovoliť šírenie nenávisti. Plne rozumiem Nemecku, ktoré pod pokutou 50 miliónov eur hrozí sociálnym sieťam, pokiaľ nezastavia šírenie nenávisti. Šírenie zlých, klamlivých informácií. Musíme si spraviť v našej spoločnosti poriadok. Je to výzva pre lekárov, pre zdravotné sestry, aby keď ubolený človek prišiel, aby videl, že oňho bude postarané. Je to výzva pre každého jedného pracovníka štátnej správy, aby keď za ním občan príde a potrebuje pomoc, aby mu to bolo cťou ho obslúžiť. Aby nebral našich ľudí, ktorí prídu a niečo potrebujú, ako otravujúce zlo. Je to výzva pre študentov, pre mladých ľudí, aby sa ozvali. Aby sa nebáli nastaviť zrkadlo nám, politikom. Aby keď majú pocit, že chcú vyjsť do ulíc, aby vyšli do ulíc. Aby jasne a slušne povedali, čo im v našej spoločnosti vadí. Pretože ich hlas potrebujeme počuť. A na záver tu je výzva pre všetkých nás, pre všetkých vás. Pre dobrých ľudí. Pre vás. Aby sme nikto vo svojom okolí netolerovali zlo. Stará múdrosť hovorí, že na to, aby zvíťazilo zlo, stačí veľmi málo. Stačí, aby dobrí ľudia nerobili nič. Nedajme si našu krásnu krajinu. Nedajme si naše krásne Slovensko.“ Na otázku, ako diskutovať s voličmi Ľudovej Strany Naše Slovensko, ktorí fašisti nie sú, prezident odpovedal: „Keď som bol v Krupine na diskusii so stredoškolákmi, postavila sa jedna dievčina a povedala: ja som volila Kotlebu! Zatlieskalo jej možno 5-7 percent študentov. Potom som povedal svoj názor, prečo som si nesadol s Kotlebom v Prezidentskom paláci. Že si nesadnem za jeden a ten istý stôl s ľuďmi, ktorí boli a sú priamymi účastníkmi Slovenského národného povstania, ktorí bojovali proti najväčšiemu zlu. Že si nesadnem za jeden a ten istý stôl s človekom, ktorý prehlasuje najväčšiu takú obrovskú udalosť, ktorá začala tu - Slovenské národné povstanie - za najhorší deň našej slovenskej histórie. Že si nesadnem za ten istý stôl s človekom, ktorý povie, že jeho nezaujíma osud 70.000 odvlečených a zabitých Židov zo Slovenska, pretože to nie je problém náš, pretože my sme národ slovenský a oni sú len národ židovský. S takýmto človekom - a to som povedal študentom jasne - si ako prezident nikdy za stôl nesadnem. A čo bolo dôležité, že zrazu tí mladí ľudia tak, ako ste teraz vy zatlieskali, spustili obrovský potlesk. A mnohé veci, ktoré im dovtedy neboli jasné, im zrazu boli jasnejšie. Preto treba chodiť. Každý z vás, kto má vo svojom okolí, na sociálnych sieťach možnosť diskutovať, prosím, zapojte sa do diskusie. Bojujeme o srdce a charakter krajiny. Nedajme si ju. Slovensko je úžasná krajina, zabojujme o to.“


Venezuela deportovala 59 väznených Kolumbijčanov

BOGOTA. Venezuela deportovala v sobotu 59 Kolumbijčanov, ktorý boli takmer tri roky "svojvoľne" zadržiavaní, informovala v nedeľu agentúra DPA s odvolaním sa na vysokopostaveného kolumbijského predstaviteľa. Francisco Barbosa, poradca kolumbijského prezidenta Ivána Duqueho v oblasti ľudských práv, uviedol na Twitteri, že bol na čele delegácie, ktorá privítala "59 krajanov svojvoľne zadržiavaných diktatúrou Nicolása Madura". Privítali ich v kolumbijskom meste Cúcuta na opätovne otvorenej hranici s Venezuelou. Barbosa povedal novinárom, že úrady posudzujú stav každého z prepustených Kolumbijčanov a dodal, že ich zadržanie bolo "protizákonné a svojvoľné". Venezuela už skôr v sobotu čiastočne znovu otvorila svoju hranicu s Kolumbiou. Stalo sa tak štyri mesiace po tom, ako ich venezuelský prezident Maduro zatvoril v dôsledku sporu s Bogotou týkajúceho sa humanitárnej pomoci. "Vítame dnešné prepustenie 59 Kolumbijčanov, ktorí boli svojvoľne zadržiavaní takmer tri roky," uviedol na Twitteri úrad vysokej komisárky OSN pre ľudské práva Michelle Bacheletovej. Tento krok je "pozitívnym signálom", že venezuelská vláda plní sľuby, ktoré dala počas nedávnej návštevy Bacheletovej v krajine. "Očakávame ďalšie prepustenia v nadchádzajúcich dňoch," dodal úrad. Maduro označil minulotýždňové stretnutie s Bacheletovou za "veľmi úspešné" a zároveň vyhlásil, že odporúčania vysokej komisárky OSN pre ľudské práva bude brať vážne. "V každej krajine budú vždy platiť iné kritériá, ale ja som jej povedal, že sa na mňa, ako na prezidenta, môže spoľahnúť, že jej odporúčania a návrhy budem brať vážne," povedal Maduro. Dodal, že "každý, kto poruší ľudské práva, sa za to bude zodpovedať". Bacheletová pred týždňom na záver svojej trojdňovej návštevy v Caracase vyzvala venezuelskú vládu, aby prepustila z väzenia všetkých politických disidentov. "Vyzývam predstaviteľov (Venezuely), aby prepustili všetkých, ktorí sú zadržiavaní alebo zbavení slobody za to, že pokojným spôsobom uplatňovali svoje občianske práva," vyhlásila Bacheletová. Vyzvala tiež venezuelskú vládu a opozíciu, aby hlboké politické rozpory odložili bokom a venovali sa dialógu zameranému na ukončenie humanitárnej krízy.


Ganc a Netanjahu sa spoločne objavili na verejnosti

Prezident Rivlin vyberie kandidáta, ktorý má najväčšiu šancu zostaviť stabilnú koalíciu.

JERUZALEM. Izraelský premiér Benjamin Netanjahu sa vo štvrtok pri pamätníku zosnulého izraelského prezidenta Šimona Peresa stretol s lídrom centristického bloku Modrá a biela Bennym Gancom. Zopakoval pritom svoju ponuku na rokovania o vzniku spoločnej vlády širokej jednoty. Reakcia Gancovho bloku na Netanjahuovu ponuku zatiaľ nie je známa, informovala agentúra AP. Netanjahu a Ganc sa na verejnosti spoločne objavili prvýkrát od utorkových predčasných volieb, pričom si aj podali ruky. Obidve politické strany sa už medzičasom stretli so svojimi potenciálnymi politickými spojencami z menších strán blízkej hodnotovej orientácie. AP napísala, že pozornosť sa čoskoro plne sústredí na prezidenta Reuvena Rivlina. Ten bude totiž v nadchádzajúcich dňoch viesť konzultácie so všetkými parlamentnými stranami a vyberie kandidáta, ktorý podľa jeho názoru má najväčšiu šancu zostaviť stabilnú koalíciu. Poverený kandidát bude mať na zostavenie koalície a vlády 42 dní. Ak sa mu to nepodarí, prezident poverí touto úlohou iného kandidáta, ktorý bude mať k dispozícii 28 dní. Ak aj on bude neúspešný, prezident môže touto úlohou poveriť iného poslanca parlamentu alebo vypísať nové voľby. Táto situácia však v dejinách Izraela ešte nikdy nenastala, upozornila AP. V príhovore pri Peresovom pamätníku Rivlin vo štvrtok prisľúbil, že urobí všetko pre to, aby zabránil konaniu v poradí tretích parlamentných volieb v Izraeli v priebehu jedného roka. V utorkových voľbách sa vopred očakával veľmi tesný súboj hlavných politických strán - pravicového Likudu premiéra Netanjahua a centristickej koalície Modrá a biela -, čo sa aj potvrdilo. Mnohí Izraelčania voľby vnímali aj ako referendum o Netanjahuovi, ktorý je síce najdlhšie pôsobiacim predsedom vlády v histórii židovského štátu, ale jeho povesť v posledných rokoch poznačilo vyšetrovanie viacerých korupčných káuz týkajúcich sa jeho samého alebo jeho manželky Sary. Počas kampane sa Netanjahu prezentoval ako skúsený štátnik, ktorý ako jediný je schopný previesť Izrael cez množstvo výziev. Ganc zasa Netanjahua vykresľoval ako politika, ktorý spoločnosť rozdeľuje a poburuje svojimi škandálmi. Voličom sa núkal ako dôstojná alternatíva a človek, ktorý dokáže upokojiť situáciu na politickej scéne v Izraeli.


Škoda zvoláva do servisov skoro 200-tisíc automobilov

MLADÁ BOLESLAV, BRATISLAVA. Servisná akcia Škody Auto týkajúca sa aktualizácie softvéru sedemstupňovej prevodovky DSG sa týka celosvetovo 192 000 áut. V Českej republike sa akcia dotkne 3 260 áut. Servis by mali navštíviť majitelia modelov Fabia, Rapid, Roomster, Octavia, Superb a Yeti vyrobených od januára 2013 do augusta 2015 a vybavených práve sedemstupňovou prevodovkou DSG. Dôvodom servisnej akcie je potenciálna nesprávna funkcia softvéru, ktorá môže viesť k prekročeniu únosného tlaku v hydraulickom systéme prevodovky. V rámci akcie bude v autách aktualizovaný chybný softvér. "Táto procedúra netrvá dlhšie než jednu hodinu a je pre všetkých zákazníkov úplne zadarmo," povedal hovorca Škoda Auto Pelc. Podľa neho chybná funkcia softvéru nepredstavuje nebezpečenstvo pre vodiča ani pasažierov a taktiež nemôže viesť k núdzovým situáciam vozu. "Servisné opatrenie môže byť vykonané i v rámci pravidelnej návštevy servisu," dodal hovorca. Servisná akcia sa týka všetkých trhov Škody Auto. Napríklad v Rusku má navštíviť servis niečo viac ako 40 000 vozidiel.


Kočner a Rusko do väzby nepôjdu, rozhodol súd

Špecializovaný trestný súd v sobotu viac ako osem hodín rozhodoval tom, či budú Kočner a Rusko stíhaní vo väzbe.

BRATISLAVA. Kontroverzný podnikateľ známy z takzvaných mafiánskych zoznamov Marián Kočner a bývalý riaditeľ televízie Markíza Pavol Rusko do väzby nepôjdu. Rozhodol o tom v sobotu večer Špecializovaný súd v Banskej Bystrici. K verdiktu dospel sudca Roman Púchovský po viac ako ôsmich hodinách (súd začal o druhej popoludní). Oboch obvinili z falšovania zmeniek televízie Markíza. "Súd neuznal dôvody na vzatie do väzby, prepustil oboch zadržaných," povedal Marek Para právny zástupca Ruska. Podľa neho pôjdu obaja obvinení domov. Prokurátorka podala proti rozhodnutiu sťažnosť. Viac sa k tomu nechcela vyjadrovať. Pare spresnil, že o sťažnosti bude rozhodovať Najvyšší súd 28. júna, zrejme o 14. hodine. Rusko ani Kočner sa k procesu potom ako vyšli z budovy nechceli vyjadrovať. "Sudca konštatoval existenciu dôvodného podozrenia z páchania trestnej činnosti oboma obvinenými, ale nezistil žiadne konkrétne skutočnosti odôvodňujúce útekovú kolúznu ako aj preventívnu väzbu," povedala hovorkyňa Špecializovaného súdu Katarína Kudjaková.   Na súd prišli obaja obvinení úplne bez slova v sprievode kukláčov. Výsluch bol neverejný. Médiá nemali povolený vstup do budovy mimo pracovného času, na výsledok rozhodovania sudcu museli čakať vonku. Návrh na väzobné stíhanie dal prokurátor Úradu špeciálnej prokuratúry Ján Šanta. Návrh zdôvodnil tým, že obaja by sa na slobode dopúšťali ďalšej, najmä ekonomickej trestnej činnosti. „Je teda nevyhnutné obmedziť ich slobodu," povedal Šanta. Dodal, že už teraz Kočner marí vyšetrovanie, keď nechce povedať, kde sa v súčasnosti nachádzajú originály zmeniek. Kočnera zadržala Národná kriminálna agentúra (NAKA) v stredu v tichosti a bez nápadných manévrov. Aj keď v minulosti si polícia neraz robila z podobných zásahov vlastné promo, v tomto prípade informovala o zadržaní len stručne. Z akcie vzniklo len jediné video, ktoré zachytila televízia JOJ. Na záberoch vidno, ako Kočner nasadá do policajného auta a s úsmevom kýva do televíznej kamery popri tom, ako ho dvaja policajti v civile a bez zbraní odvážajú na výsluch. Pavla Ruska zadržala polícia vo štvrtok. A to potom, ako prišiel na polícajné prezídium vypovedať v súvislosti so zadržaním Kočnera. V roku 2016 sa nečakane objavili štyri zmenky za 69 miliónov eur, ktoré vraj vystavil Pavol Rusko ešte ako riaditeľ televízie Markíza v roku 2000. Mali poslúžiť na urovnanie sporu (známy ako kauza Gamatex) o televíziu Markíza, ešte z roku 1998. Rusko sa podľa zmeniek zaviazal, že peniaze zaplatí ako fyzická osoba. Z pozície konateľa televízie však zároveň podpísal, že ak by tak neurobil, jeho osobný dlh prevezme televízia. Kočner sa predvlani obrátil na súd, aby prikázal Ruskovi a Markíze štyri zmenky zaplatiť. V jednom prípade však nezaplatil súdny poplatok, a tak celková suma, o ktorú žiada, predstavuje 42,8 milióna eur. Kočner už vyhral prvý spor o 8,3 milióna eur s úrokmi, Markíza avizovala, že sa proti verdiktu odvolá. Polícia Kočnera a Ruska obvinila, že zmenky sfalšovali, aby z televízie vylákali milióny eur. Markíza na súde vysvetľovala, že Ruskove podpisy na zmenkách sa nepodobajú jeho podpisu, ktorý používal v roku 2000. O zmenkách navyše nie je zmienka v účtovníctve firmy a keď Rusko v roku 2000 prevádzal svoj podiel v Markíze, v zmluve vyhlásil, že neexistujú žiadne budúce záväzky. Rusko a Kočner tvrdia, že zmenky mali urovnať ich spor o Markízu, ale Denník N si všimol, že to nezodpovedá skutočnosti. Ešte týždne po údajnom podpise zmeniek sa totiž podľa dobových správ o televíziu hádali. Prípad skúma aj finančná správa pre podozrenie z neodvedenie dane. Kočnerove firmy totiž zmenky vo svojom účtovníctve nepriznávali.


Bundesbank vylepšila prognózu rastu nemeckej ekonomiky

Nemecko pravdepodobne vykáže rozpočtový prebytok v nasledujúcich rokoch a vládny dlh by mohol v roku 2019 klesnúť.

FRANKFURT NAD MOHANOM. Nemecká centrálna banka Bundesbank zlepšila svoju prognózu pre najväčšiu európsku ekonomiku v tomto aj v budúcom roku. Dôvodom je pokračovanie "solídnej konjunktúry". Pripustila však, že trh práce má svoje slabé miesta. Nezamestnanosť v krajine je nízka, a to vytvára tlak na zvyšovanie platov, čo môže na druhej strane brzdiť hospodársky rast Nemecka. Hrubý domáci produkt (HDP) Nemecka sa podľa najnovšej prognózy Bundesbank v tomto aj v budúcom roku zvýši o 1,8 %. V júni pritom ešte očakávala rast HDP v tomto roku o 1,7 % a v budúcom o 1,4 %. Banka však zároveň upozornila, že jej predpoveď odráža potenciál nemeckej ekonomiky. No ak sa tlak pracovného trhu zvýši a k tomu sa pridajú nepriaznivé demografické trendy, ako je napríklad starnutie populácie, môže to mať negatívny vplyv na výkon ekonomiky. Pre rok 2018 predpovedá Bundesbank Nemecku rast HDP o 1,6 % a v roku 2019 o 1,5 %. Banka dodala, že Nemecko pravdepodobne vykáže rozpočtový prebytok v nasledujúcich rokoch a vládny dlh by mohol v roku 2019 klesnúť pod hranicu 60 % HDP.


STĹPČEK ZUZANY KEPPLOVEJLídri prieskumov hlásia demontáž hrádze proti komunistom

Ako sa u susedov zvolebnieva, lídri prieskumov hlásia demontáž hrádze proti komunistom z roku 1995. Alebo skôr priznávajú, že vždy to bol skôr korálikový záves než nepriepustná bariéra. Sobotka mávol rukou, že uznesenie o nespolupráci s priamymi dedičmi minulého režimu už aj tak sotva platilo. Pomohol si argumentom, že „bežných ľudí“ aj tak nejaký Bohumín nezaujíma a zhodil tému zo stola, nech si ju berú politológovia. Ako inak, ľudia vidia veci jasne, kým tlupy expertov ohlodávajú zbytočné témy. Už aj vy, pán Sobotka?! Zenový pokoj šíri KSČM, keď ústami podpredsedu tvrdí, že zmien sa bude dožadovať len s mandátom od ľudí – tých Sobotkových či iných? – a diať sa musia demokraticky. V ére zázrakov sa nemožno čudovať, že zástancovia alternatív sa nedožadujú revolúcie. Zvládnu to aj demokratickou cestou.


Le Penová: Výsledky volieb v Taliansku sú zlou správou pre Úniu

Vo voľbách vedie pravicová koalícia, ktorej súčasťou je aj krajne pravicová Liga Severu, spojenec Le Penovej.

RÍM. Výsledky všeobecných volieb v Taliansku sú zlou správou pre Európsku úniu, vyhlásila v noci na pondelok líderka euroskeptického francúzskeho Národného frontu (FN) Marine Le Penová. Podľa predbežných výsledkov vo voľbách v Taliansku vedie pravicová koalícia, ktorej súčasťou je aj krajne pravicová Liga Severu (LN) - spojenec Le Penovej FN. Líder LN Matteo Salvini ešte pred voľbami upozornil, že ak jeho strana získa čo len o jeden hlas viac ako konzervatívnejšia strana Vpred Taliansko (FI) Silvia Berlusconiho, LN si bude nárokovať kreslo premiéra. Prieskum verejnej mienky, ktorý si LN objednala u televíznej spoločnosti Sky Italia, hovorí o prevahe LN nad FI o 0,5 percenta hlasov. "Európska únia má zlú noc....," napísala vo svojom mikroblogu na sociálnej sieti Twitter Le Penová, ktorá pripojila k textu rozosmiateho "smajlíka" a hashtagy #Italy #Elections2018. V nedeľných voľbách získala pravicová koalícia od 33,5 do 36,5 percenta hlasov. Protisystémové Hnutie piatich hviezd (M5S), ktoré šlo do volieb ako samostatná strana, je druhé so ziskom 29,0 až 32,0 percent, vyplýva z exit polls zverejnených televíziou RAI. Na treťom mieste je s 25,0 až 28,0 percentami centristicko-ľavicová koalícia vedená Demokratickou stranou (PD). Koalícia strán pod názvom Slobodní a rovní (LeU), ktorá je radikálnejšia než PD, získala od troch do päť percent a je na štvrtom mieste.


Pod Sibírou a Európou tečie roztavené železo horúce ako Slnko

Prúd, ktorý sa nachádza tritisíc kilometrov pod zemským povrchom, je trikrát rýchlejší ako zvyšok jadra Zeme.

BRATISLAVA. Je hlboko pod Zemou, horúci je asi ako povrch Slnka a tečie rýchlosťou viac ako 40 kilometrov za rok. Podzemný prúd roztaveného železa, ktorý krúži okolo severného pólu tritisíc kilometrov popod Aljaškou, Sibírou a Európou vedci pozorovali prvýkrát. Výskum uverejnili vo vedeckom časopise Nature Geoscience. Prúd teraz tečie rýchlosťou približne medzi 40 až 45 kilometrov za rok, čo je trikrát rýchlejšie, ako je bežné pre tekutiny vo vonkajšom jadre. A je to aj stovky tisíckrát rýchlejšie, ako je rýchlosť pohybu tektonických dosiek Zeme. Podľa vedcov je prúd roztaveného železa prírodný úkaz, ktorý existuje už miliardy rokov. Jeho skúmanie nám môže pomôcť porozumieť, ako vzniklo magnetické pole Zeme, ktoré nás chráni pred slnečnými vetrami. Prúd vedci objavili vďaka údajom zo satelitov Európskej vesmírnej agentúry (ESA) Swarm, ktoré pomáhajú vytvoriť niečo ako röntgenový obraz našej planéty. „Nielenže sme tento prúd roztaveného železa prvýkrát jednoznačne videli, ale chápeme, prečo tam vlastne je,“ píše vedúci výskumu Phil Livermore v tlačovej správe univerzity v Leeds. Prúd sa pohybuje pozdĺž hraníc medzi dvomi časťami vonkajšieho jadra zeme. Tekutiny v týchto častiach sa zbiehajú k okrajom, kde tlakom vytvárajú prúd a dodávajú mu rýchlosť. Pohyb sa môže vytvárať aj zmenami v magnetickom poli Zeme. „Pravdepodobné nás čakajú ešte ďalšie prekvapenia. Magnetické pole Zeme sa neustále mení a dokonca by mohlo spôsobiť aj zmenu smeru tohto prúdu,“ píše v tlačovej správe ESA vedúci misie Swarm Rune Floberghagen. DOI: 10.1038/ngeo285


Trumpa frustruje nezávislosť americkej centrálnej banky

Trump sa sťažuje, že čínsky prezident má v americko-čínskej obchodnej vojne veľkú výhodu.

WASHINGTON. Prezident USA Donald Trump sa posťažoval, že prezident Číny Si Ťin-pching má v americko-čínskej obchodnej vojne veľkú výhodu. Kontroluje centrálnu banku krajiny, kým Trump sa musí zaoberať Federálnym rezervným systém (Fed), ktorý je podľa jeho slov "voči nám veľmi deštruktívny". Šéf Bieleho domu v rozhovore pre televíziu CNBC dal jasne najavo frustráciu zo systému, ktorý poskytuje americkej centrálnej banke politickú nezávislosť. Trump poznamenal, že čínsky prezident je v podstate aj šéfom centrálnej banky. "Môže robiť čokoľvek, čo chce," povedal Trump.Americký prezident dal najavo hnev z toho, že výbor Fed-u pre menovú politiku vlani svoju kľúčovú úrokovú sadzbu štyrikrát zvýšil a znižoval svoju bilanciu, čo malo vplyv na sprísnenie úverových podmienok. Šéf Fed-u Jerome Powell však minulý týždeň pomohol rastu akciového trhu, keď naznačil možnosť, že Fed onedlho úroky zníži, aby chránil ekonomiku pred škodami vyplývajúcimi z Trumpových obchodných vojen. Mnohí analytici si myslia, že Fed do konca roka úrokové sadzby zníži viackrát, pričom s tým možno začne v júli.


Francúzska ministerka podala na europoslankyňu žalobu pre krivé obvinenie

Montelová obvinila francúzskych kolegov z nelegálneho zamestnávania poslaneckých asistentov.

BRUSEL, PARÍŽ. Žalobu za krivé obvinenie podala na europoslankyňu za Národný front (FN) Sophie Montelovú francúzska ministerka pre európske záležitosti Marielle de Sarnezová. Europoslankyňa za FN obvinila 19 francúzskych kolegov z poslaneckých lavíc z nelegálneho zamestnávania poslaneckých asistentov. Francúzska ministerka de Sarnezová bola až do vstupu do vlády europoslankyňou a podpredsedníčkou štvrtej najväčšej skupiny v Európskom parlamente (EP), Aliancie liberálov a demokratov za Európu (ALDE). Je jednou z 19 francúzskych poslancov EP, ktorých Montelová obvinila z toho, že si platia asistentov, ktorí v skutočnosti pracujú pre ich politické strany vo Francúzsku, čo je nelegálne. Prokuratúra v Paríži už začala predbežné vyšetrovanie. Francúzska ministerka ale obvinenie odmieta a podala na Montelovú žalobu za krivé obvinenie, informoval francúzsky denník Le Monde. Vyšetrovaniu v rovnakej veci momentálne čelia práve europoslanci za FN vrátane Marine Le Penovej. Sú podozriví z toho, že nezákonne vyplácali svojich poslaneckých asistentov, hoci vykonávali len činnosť v prospech svojej strany. EP odhaduje, že europoslanci za FN neprávom vyplatili svojim asistentom v ostatných piatich rokoch takmer päť miliónov eur. Europarlament už začal proces rozhodovania o tom, či Le Penovú na žiadosť francúzskej justície zbaví poslaneckej imunity. Vďaka nej sa zatiaľ vyšetrovaniu vyhýba.


Zubný kaz je choroba. Odborníci radia, ako mať bezchybný chrup

Správny postup pri prevencii ušetrí peniaze, čas a zbytočnú bolesť.

BRATISLAVA. Zubný kaz má takmer sto percent dospelých a 90 percent školákov. Pritom si neuvedomujú, že nejde o chybu krásy, ale skutočné ochorenie. Kým zápal pľúc by ignoroval málokto, v prípade zubov je prah citlivosti výrazne posunutý. Zubný kaz a choré ďasná pritom preukázateľne vedú k cukrovke, srdcovým ochoreniam a môžu spôsobiť aj komplikácie v tehotenstve. Pokiaľ ide o návštevy zubára, ľudia sa radi vyhovárajú na nedostatok času a peňazí. Problém je, že bez prehliadok sú straty výrazne vyššie. Zdroj: SKZL, NCZI Pre zubný kaz napríklad deti na celom svete spolu vymeškajú až 51 miliónov školských hodín. Neuspeje ani argument peniazmi. Podľa výpočtov zubárov totiž poctivá prevencia stojí desatinu nákladov, ktoré by dal pacient za zákroky. Európske zuby kazia hlavne nesprávna výživa a zle nastavená ústna hygiena. Zubní lekári odporúčajú dodržiavať niekoľko zásad, ktoré by ľudia mali dodržiavať, ak si chcú uchovať zdravý chrup. Hoci správne návyky vznikajú práve v detstve a dokážu pretrvať celý život, rodičia prevenciu podceňujú. A nie len to. Viac než 40 percent detí nemá u zubára ani len založenú kartu. „Preventívnu prehliadku by malo absolvovať už ročné dieťa,“ vysvetľuje Neda Markovská, hlavná odborníčka ministerstva zdravotníctva pre zubné lekárstvo. V tom čase má dieťa už osem zubov. U najmenších detí pritom nejde o klasickú prehliadku, akú zažívajú dospelí. Pri prvej návšteve zubár založí dieťaťu dokumentáciu, pomôže rodičom nastaviť stravu dieťaťa a poradí, ako dieťaťu správne umývať zuby. Usmerní aj pri výbere vhodnej kefky a zubnej pasty. Ak dieťa navštevuje zubára pravidelne v rámci preventívnych prehliadok, nie je dôvod aby u neho prepukol strach z jeho návštevy. S podporou rodičov môžu byť návštevy príjemným a bezbolestným zážitkom. Zubná hygiena sa začína už prvým prerezaným zubom. Na detskú zubnú kefku rodič nanesie tenkú vrstvu fluoridovanej zubnej pasty. Viac pasty neznamená účinnejšie čistenie. Do troch rokov stačí, ak pasta pokrýva vrchol štetiniek kefky veľkosti šošovice, do šiestich rokov postačí dávka veľkosti hrášku. Do siedmich, ideálne deviatich rokov by rodičia mali deťom zuby dočisťovať. Cieľom umývania je odstrániť plak. Všeobecne sa odporúča čistiť zuby aspoň dve minúty, dvakrát denne. Večerné čistenie by malo byť dôsledné a ideálne aj s medzizubnými pomôckami. Predškoláci by si mali po umytí ústa ešte vypláchnuť, školáci pastu iba vypľúvajú a ústa nevyplachujú. „Keďže deti nie sú pri čistení dostatočne zručné, do siedmich, ideálne deviatich rokov by rodičia mali deťom zuby dočisťovať,“ upozorňuje Markovská. Návyky ba mal rodič sledovať aj u starších detí. Fluoridácia nie je povinná ani univerzálna. Kedysi sa síce vykonávala u detí plošne, no v skutočnosti ju každý človek potrebuje v inom rozsahu. Dávka fluoridácie závisí od veku, celkového zdravotného stavu, kvality zubov, rizika ich kazivosti aj od stravy. „Ak dieťa nemá zubný kaz, zuby sú zdravé a správne sa stravuje, nepotrebuje špeciálne prípravky a ústne vody. Stačí bežná zubná pasta,“ hovorí Markovská. Dospelí a deti by sa mali so svojím zubárom poradiť aj o ideálnej technike umývania zubov. Hrubú predstavu síce môžu získať z videí na internete, no technika nemusí vyhovovať stavu zubov pacienta. „Nemám rada plošné odporúčania, pretože môžu prospieť, ale aj uškodiť. Starostlivosť musí byť šitá na pacienta,“ tvrdí Viera Panáková, hlavná odborníčka na dentálnu hygienu. Pacienta nasmeruje buď zubár, alebo registrovaná dentálna hygienička. Aby sa pacient vyhol hygienikom, ktorí nemajú patričné vzdelanie a profesiu vykonávajú nezákonne, mal by hľadať symbol Asociácie dentálnych hygieničiek alebo Komory medicínsko-technických pracovníkov. Efekt kvalitnej zubnej hygieny sa stratí, ak si ľudia nedajú pozor na stravu. Zubom napríklad veľmi škodí umývanie po vypití džúsu alebo inom jedle či nápoji. „Je to ako keby ste po laku auta prešli drôtenou kefou,“ vysvetľuje Markovská. Aby boli zuby zdravé, treba sa vyhýbať sladeným a kyslým nápojom. Kyslé nápoje je lepšie piť popri jedení, prípadne popíjať slamkou. Strava by mala obsahovať mlieko a syry, pridaného cukru by malo byť minimum. Keďže ho obsahujú aj potraviny, v ktorých nie je cukor zjavný na prvý pohľad, treba kontrolovať zloženie na etikete. Platí zásada, že po každom jedle si treba vypláchnuť ústa čistou vodou. Nie vždy to situácia dovolí. Podľa odborníčky na dentálnu hygienu je v poriadku, ak si ľudia pomôžu žuvačkou bez cukru. „Žuvačka podporuje samoočisťovanie, pretože sa sliznica kĺže po zuboch. Zvýšená tvorba slín zas pomôže zriediť kyslé prostredie v ústach,“ vysvetľuje. Žuvačka však nenahrádza čistenie a nemala by riešiť kyslé prostredie úst príliš často. Podľa Panákovej tiež žuvačku netreba žuť dlhšie než dvadsať minút, inak zbytočne zaťažuje čeľustné kĺby. Ďasná samy osebe nepotrebujú špeciálnu starostlivosť. „Nepotrebujeme robiť nič, iba odstrániť príčinu, ktorá spôsobuje zápaly,“ vysvetľuje dentálna hygienička. Ak sa pravidelne znižuje množstvo povlaku a množstvo baktérii v ňom, pre zdravé ďasná to stačí. Hygienička sa často stretáva s tým, že pacienti považujú krvácajúce ďasná za bežný jav. Mýlia sa. „Čo je normálne na krvácaní? Pri ďasnách je to rovnaký problém ako v prípade ucha či oka,“ hovorí a zdôrazňuje, že zdravé ďasno pri bežnom umývaní nikdy nekrváca. Ak pacient spozoruje pri umývaní zubov krv, musí odstrániť príčinu a nie dôsledok - musí sa zbaviť baktérií v povlaku na zuboch. Pokiaľ ide o zdravie úst, pomoc netreba zbytočne odkladať. „Čo sa nezahojí do dvoch týždňov, platí do rúk odborníkov,“ odkazuje pacientom predseda komory zubných lekárov Igor Moravčík.


Do záhrady Bieleho domu vnikol muž prezlečený za pokémona. Chcel sa stať slávnym

WASHINGTON. Mužovi z amerického štátu Kentucky sa podarilo vniknúť na záhradu Bieleho domu preoblečenému za pokémona Pikaču. Len pár sekúnd na to ho zatkli policajti, ktorým neskôr vysvetlil, že chcel video z prieniku pokémona do blízkosti Bieleho domu zavesiť na YouTube a stať sa tak slávnym, informujú americké médiá. Curtisa Combsa zo Somersetu v Kentucky obvinili z nedovoleného vniknutia do záhrady Bieleho domu.


Porušenie volebného moratória môže viesť aj k zneplatneniu výsledkov

Dva dni pred voľbami platí prísne informačné moratórium, ktoré sa týka všetkých médií.

BRATISLAVA. Porušenie volebného moratória môže viesť k sankciám, v krajných prípadoch aj k zneplatneniu volieb. O priebehu moratória v súvislosti s blížiacimi sa komunálnymi voľbami informoval predseda štátnej volebnej komisie Eduard Bárány. Bárány upozornil, že 48 hodín pred voľbami platí prísne volebné informačné moratórium, ktoré sa týka rovnako všetkých typov médií. Uviedol, že pri internetovej kampani a pre online médiá platí zákaz dopĺňať akékoľvek nové informácie k už uverejneným. Podľa Báránya nemožno očakávať, že sa z internetovej stránky subjektu, ktorý legálne vedie volebnú kampaň, odstráni politická reklama 48 hodín pred voľbami. Počas moratória by sa nemali vyskytovať politické reklamné banery na internetových stránkach či prípady direct mailu spojeného s voľbami. V súvislosti s moratóriom Bárány doplnil, že toto obdobie má voličovi poskytnúť priestor na pokojné zváženie svojej voľby. "Ak sa na poslednú chvíľu zverejní nejaká šokujúca informácia v prospech alebo neprospech niektorého kandidáta, čím bližšie časovo je to k momentu volebného rozhodnutia, tým má väčší dosah," priblížil Bárány a doplnil, že ak sa takáto informácia objaví v deň volieb, bez ohľadu na pravdivosť informácie to môže mať "zničujúce dôsledky na výsledok volieb". Počas moratória by sa preto nemalo podľa Báránya objaviť nič v prospech či neprospech žiadneho z kandidátov. V prípade zverejnenia takejto informácie môže dôjsť k sankciám a tiež k zneplatneniu výsledkov volieb. "Viem si predstaviť, že takáto reportáž by mohla viesť následne k zrušeniu výsledkov volieb Ústavným súdom SR," ozrejmil. Ak sa dva dni pred voľbami stane závažná udalosť v obci či meste a médiá o nej chcú informovať, Bárány odporúča, aby sa vyhli rozhovorom so starostom či primátorom, ktorý kandiduje vo voľbách. Obrátiť by sa mali na obecný alebo okresný úrad, osloviť môžu tiež iné kompetentné osoby. Pri kontrole a preverovaní prípadných porušení informačného moratória pred voľbami koná nielen štátna komisia, ale aj úrad štátnej komisie, ozrejmil Bárány. V prípade internetových médií má komisia k dispozícii aj informatikov Ministerstva vnútra SR. Pri ostatných typoch médií je podľa neho jednoduchšie uplatniť prípadné sankcie za porušenie zákazov, keďže sa dá ľahšie vyhľadať konkrétny prípad a zodpovedné osoby. Komunálne voľby budú 10. novembra. Hlasovanie vyhlásili celkovo v 2926 slovenských mestách a obciach vrátane mestských častí a magistrátov Bratislavy a Košíc. Právo voliť v týchto voľbách má na Slovensku viac ako 4,4 milióna ľudí.


Nový experimentálny mozgový implantát môže zlepšiť pamäť

Pacienti mali o pätnásť percent lepšie výsledky, keď mali implantát.

BRATISLAVA. Nový implantát do mozgu pomáha ľuďom s problémovou pamäťou. Zariadenia úspešne otestoval tím amerických vedcov. Už vo svojom prvom testovaní na pacientoch zariadenie ukázalo, že môže zlepšiť rozpamätanie sa na slová až o pätnásť percent. Funguje podobne ako kardiostimulátor, len pre mozog. Ak má šedá kôra problém spomenúť si na slovo, stimulátor vyšle na pomoc elektrický pulz. Keď však mozog funguje ako má, stimulátor nekoná. Aj keď je stimulátor ešte stále experimentálny, mohol by raz pomôcť ľuďom, ktorí trpia demenciou, poškodením mozgu, Alzheimerovou chorobou či iným vážnym ochorením. Zatiaľ prístroj testovali len na pacientoch s epilepsiou, výskumníci už teraz zvažujú možnosti, ako ho sprístupnia širokej verejnosti. Štúdiu publikovali v prestížnom magazíne Nature Communications. Výhodou nového implantovaného zariadenia je skutočnosť, že na rozdiel od predchodcov je nastavené tak, aby reagovalo na aktivitu mozgu. Navyše je autonómne. Pomáha orgánu, ktorý funguje normálne, ale nie úplne optimálne. Vychádza z výskumu, ktorý ukázal, že načasované elektrické impulzy z implantovaných elektród spoľahlivo pomáhali pri rozpamätávaní sa. Výskumníkom pomohlo dvadsaťpäť dobrovoľníkov s epilepsiou, ktorí v nemocnici prechádzali predoperačnými vyšetreniami. Aby zariadenie mohli implantovať, museli najprv zistiť, kedy pamäť pacientov fungovala bez problémov a kedy mala problém rozpomenúť sa. Dobrovoľníkov potom podrobili opakovaným testom, počas ktorých si mali zapamätať rôzne zoznamy slov a po krátkom rozptýlení zas spomenúť na čo najviac. Počas niektorých testovaní mali pritom implantát v mozgu zapnutý, pri iných, aby vedeli výsledky porovnať, vedci zariadenie vypli. Vôbec nič necítite, ani neviete, kedy je to zapnuté V priemere sa ukázalo, že dobrovoľníci mali o pätnásť percent lepšie výsledky, keď bol implantát zapnutý. Keď zariadenie zistilo, že pacient má problém spomenúť si na slovo, vyslalo signál na stimuláciu. "Úprimne, vôbec neviem povedať, ako stimulácia pomáhala mojej pamäti. Vôbec nič necítite, ani neviete, kedy je to zapnuté," opísal svoje dojmy z testovanie pre New York Times dobrovoľník David Mabrey. Technológia má aj svoje riziká a obmedzenia. Ešte pred implantáciou sa musia do mozgu zaviesť elektródy a zistiť, kedy funguje najlepšie a kedy najhoršie. To robí zákrok invazívnym. Na druhej strane, zariadenie má široký potenciál. "Veľmi podobný prístup môže byť relevantný v iných oblastiach, ako napríklad pri liečbe symptómov depresií a úzkostí, i keď vtedy by sa stimulovali iné časti mozgu," vysvetlil profesor Edward Chang z Kalifornskej univerzity v San Franciscu. DOI: 10.1038/s41467-017-02753-0


Firmy dostanú rating, ako platia dane

Spoľahlivé subjetky budú mať napríklad menej kontrol.

BRATISLAVA. Spoľahlivým daňovým subjektom sa dostane špeciálneho prístupu zo strany daňových úradov. Avizuje to prezident finančnej správy František Imrecze v nadväznosti na pokračujúci proces prípravy zavádzania indexu daňovej spoľahlivosti. Práve ten by mal už v budúcom roku daniarom prvýkrát ukázať, ktoré daňové subjekty sú spoľahlivé, ktoré menej spoľahlivé, a ktoré nespoľahlivé. Pravdepodobne sa tak stane v druhej polovici roka, po odovzdaní daňových priznaní za rok 2017. Index daňovej spoľahlivosti budú vypočítavaný automaticky na základe zhruba štyroch desiatok kritérií. Finančná správa ich konkrétne zatiaľ nezverejnila, chce totiž o nich ešte diskutovať s relevantnými inštitúciam V pracovnom návrhu sú však podľa Imreczeho prednostne zamerané na riadnosť a včasnosť plnenia daňových povinností. Samotný vzorec výpočtu finančná správa zverejňovať ani neplánuje, rozhodujúce kritériá by sa však daňovníci dozvedieť mali. Rovnako si zatiaľ finančná správa nechá aj hodnotenie subjektov pre seba a hodnoty indexu pre jednotlivých daňovníkov zverejňovať nebude.V súvislosti so zavádzaním indexu pritom pokračuje aj ďalšia reforma finančnej správy. Podľa jej prezidenta sa bude transformovať daňový úrad pre vybrané daňové subjekty, v ktorom zostanú iba spoľahlivé daňové subjekty. Tie by mali mať iný daňový režim. „Budú mať koordinátora na strane finančnej správy, budú mať menej kontrol, viac konzultácií a budú vedieť viac o procesoch finančnej správy,“ povedal Imrecze s tým, že malo by to prispieť k dobrovoľnému plneniu daňových povinností. „Aby finančná správa bola partnerom, a nie strašidlom,“ dodal na pondelňajšom brífingu.Predzvesťou hodnotenia spoľahlivosti daňovníkov bude pritom už v tomto roku informovanie subjektov, ktoré majú na daňovom úrade nezrovnalosti. Podľa Imreczeho im totiž daňové úrady budú rozposielať upozornenia. „Už tento rok sa stretnú daňové subjekty s takzvaným soft warningom, čo bude akési upozornenie priateľskou formou. Prvé dve budeme realizovať tento rok a bude to v novembri začiatkom decembra,“ tvrdí prezident finančnej správy.


Sudán nariadil uzavrieť hranice s Líbyou a Stredoafrickou republikou

CHARTÚM. Sudán vo štvrtok pre obavy o bezpečnosť nariadil uzavretie hraníc s Líbyou a Stredoafrickou republikou. Informovali o tom sudánske vládnuce orgány, píše agentúra AFP. Ide o prvé takéto rozhodnutie od pádu autokratického prezidenta Umara al-Bašíra obvineného z vojnových zločinov. Toto rozhodnutie prijala civilno-vojenská zvrchovaná rada v metropole provincie Južný Dárfúr, meste Nyala, ako sa uvádza vo vyhlásení vládnych orgánov. "Nezávislá rada na stretnutí s vládou Južného Dárfúru nariadila uzatvorenie hraníc s Líbyou a Stredoafrickou republikou, a to pre ohrozenie bezpečnosti a hospodárstva krajiny," píše sa vo vyhlásení. Od vypuknutia dlhoročného konfliktu v roku 2003 bolo v Dárfúre podľa údajov OSN zabitých približne 300-tisíc ľudí a viac než dva milióny bolo vysídlených. Podľa mediálnych informácií povstalci z regiónu Dárfúr aj naďalej prekračujú hranice do Líbye, aby sa tam pridali k jednotkám líbyjského veliteľa Chalífu Haftara, ktoré sa snažia o dobytie sídla medzinárodne uznanej vlády v Tripolise. Sudán takisto leží na migračných trasách, ktoré vedú z východnej a západnej Afriky k pobrežiu Stredozemného mora. Každoročne sa touto cestou pokúšajú do Európy dostať tisíce Afričanov. Sudánske polovojenské zložky uviedli, že minulý týždeň zaistili 138 Afričanov, vrátane desiatok Sudáncov, ktorí sa snažili dostať do Líbye.


Rakúsko plánuje posilniť kontroly na hraniciach so Slovenskom

Migranti sa do Rakúska snažia dostať stále častejšie po železnici, vláda preto chystá kontroly vo vlakoch.

VIEDEŇ/BRATISLAVA. Rakúsky minister obrany Hans Peter Doskozil plánuje posilniť kontroly na hraniciach so Slovenskom a na Brennerskom priesmyku spájajúcom Taliansko s Rakúskom. Až sto vojakov má byť pripravených na hliadky vo vlakoch, napísal v stredu denník Der Kurier. Prevádzači budú zrejme viac využívať trasu cez Slovensko, obáva sa sociálny demokrat Doskozil. Nasvedčuje tomu fakt, že v prvých dvoch januárových týždňoch zadržali v Dolnom Rakúsku susediacich so Slovenskom 299 utečencov, kým v Burgenlande pri hranici s Maďarskom iba 174. Ďalších 292 zadržaných utečencov sa do Rakúska pokúšalo dostať cez Brennerský priesmyk. Predchádzajúce plány Viedne na prísnejšie hraničné kontroly v tejto kľúčovej spojnicu medzi Talianskom a Rakúskom kritizovala okrem iného nemecká kancelárka Angela Merkelová aj predseda Európskej komisie Jean-Claude Juncker. Utečenci sa do Rakúska snažia dostať stále častejšie po železnici. Doskozil preto chystá s ministrom vnútra Wolfgangom Sobotkom kontroly vlakov na hraniciach. Na podporu plnenia týchto úloh môže armáda okamžite vyčleniť až sto vojakov. Zamietnutých žiadateľov o azyl chce Doskozil zhromažďovať na určených miestach a zároveň im pomáhať s návratom do krajiny pôvodu. "Musíme tlačiť najmä na dobrovoľné odchody," povedal podľa webu denníka Die Presse. Doskozil so Sobotkom zároveň pozval 8. februára do Viedne stredoeurópskych politikov, aby im predstavil návrh vytvorenia azylových centier mimo EÚ. Centrá by sa neskôr podľa Viedne mali stať súčasťou migračnej politiky celej Únie.


Byť zradcom je nebezpečné, komentovala kauzu Skripaľa ruská štátna televízia

Skripaľa v roku 2004 v Rusku zatkli ako dvojitého agenta.

BRATISLAVA. Byť zradcom je jedným z najnebezpečnejších povolaní na svete. Touto vetou komentoval Prvý kanál ruskej štátnej televízie, najsledovanejšie elektronické médium v krajine, kauzu bývalého ruského agenta Sergeja Skripaľa, ktorý je po nedeľňajšom útoku nervovo paralytickou substanciou vo Veľkej Británii v kritickom stave v nemocnici. Ako v piatok informovalo Rádio Slobodná Európa - Rádio Sloboda (RFE-RL), v prvé dni, keď už kauza plnila prvé stránky všetkých zahraničných médií, sa ruské štátne médiá tvárili, že žiadna takáto kauza neexistuje. Prvý kanál o nej informoval až v stredu večer v relácii Vremja Novosti, a to veľmi neobvyklým spôsobom. Moderátor Kirill Kleimenov označil Skripaľa za "profesionálneho zradcu svojej krajiny" a pokračoval: "Neželám smrť nikomu. Ale z čisto výchovných dôvodov, pre každého, kto sníva o takejto kariére, mám nasledovné varovanie: Byť zradcom je jedným z najnebezpečnejších povolaní na svete." Skripaľa v roku 2004 v Rusku zatkli ako dvojitého agenta pracujúceho aj pre britské výzvedné služby. V roku 2006 ho obvinili, že od roku 1995 pracoval pre britské tajné služby a poskytoval im informácie o ruských tajných agentoch pôsobiacich v Európe. Odsúdili ho na 13 rokov, no po štyroch rokoch strávených za mrežami ho v roku 2010 prepustili v rámci výmeny špiónov medzi Ruskom a Spojenými štátmi. Skripaľa a jeho dcéru Juliu našli v nedeľu v bezvedomí na lavičke v obchodnom dome v anglickom meste Salisbury. Obaja sú v nemocnici v kritickom stave. Okrem nich je hospitalizovaný aj policajt Nick Bailey, ktorý s nimi ako prvý po útoku prišiel do styku. Ten je už pri vedomí a komunikuje s okolím. Vo všeobecnosti panuje podozrenie, že za otrávením Skripaľa a jeho dcéry je Moskva, hoci Kremeľ to vehementne popiera.


Hackeri vedia čítať myšlienky bez vášho vedomia

Čoraz tesnejší kontakt s technológiami prináša nové riziká.

OAKLAND, BRATISLAVA. Čím bližšie sa technológie dostávajú k našim telám, tým viac môžu nazerať do nášho súkromia. Mobil dokáže vo vrecku zmapovať náš denný režim, fitness náramok zdokumentovať zdravotný stav a nie sme ani ďaleko od éry, kedy budú technológie čítať naše najtajnejšie myšlienky. Na nové technológie prieniku do súkromia upozornili akademici z Washingtonskej univerzity na konferencii Enigma. Ukázali, ako možno bez vedomia človeka zmapovať jeho obľúbené značky, určiť sexuálnu orientáciu, alebo náboženské vyznanie. Pri svojom projekte pracovali so systémom BCI, ktorý využíva elektrosenzory zabudované do čiapky pre ovládanie špecializovaných softvérov. Sledujú aktivity mozgu, aby hendikepovaným pacientom umožnili interakciu s okolitým svetom. Technológia sa používa pre zmiernenie priebehu Alzheimerovej choroby, ako aj pre výskum. Senzory snímajú mozgovú aktivitu, aby zo signálov vyčítali vôľu používateľa. Ten namiesto používania myši či fyzickej klávesnice môže myšlienkami ovládať softvér bežiaci na počítači. Akademici upravili populárnu hru Flappy Whale tak, aby pri rôznych príležitostiach v milisekundových trvaniach zobrazovala rôzne fotografie a obrazce. Doplnkový kód sledoval aktivity mozgu, aby odhalil priazeň či antipatiu používateľov. Vyhodnocoval obľúbenosť bánk, či značiek reťazcov rýchleho občerstvenia. "Elektrické signály, ktoré vytvára naše telo môžu obsahovať citlivé informácie, ktoré nechceme zdieľať s okolitým svetom," poukazuje na krehkosť súkromia spoluautorka výskumu Tamara Bonaci. Podľa magazínu ArsTechnica nejde iba o experimentálny projekt, ktorý je hrozbou vzdialenej budúcnosti. Zariadenia s BCI rozhraním sa využívajú čoraz častejšie v medicíne, navyše sa dá očakávať, že sa stanú súčasťou herných systémov, či súprav pre virtuálnu realitu. Vstúpiť do virtuálnej reality myšlienkami snímanými náhlavnou súpravou je pohodlnejšie, ako kývať rukami a stláčať gombíky na hernom ovládači. Ak hackeri zneužijú systémy a začnú pracovať na škodlivých kódoch, možno z vašej mysle vymámia i PIN kód k platobnej karte.


Raketa SpaceX Falcon vyniesla do vesmíru ďalší komunikačný satelit

Pre technické problémy odštartovala raketa až na tretí pokus.

MYS CANAVERAL. Súkromná americká technologická spoločnosť SpaceX v stredu večer miestneho času na tretí pokus vypustila z floridského Kennedyho vesmírneho strediska raketu s komunikačným satelitom. Prvé dva pokusy, v sobotu a nedeľu, prekazili technické problémy. Bezpilotná raketa Falcon na obežnú dráhu úspešne vyniesla satelit Intelsat, ktorý však musel ísť tak vysoko, že neostal dostatok paliva na pristátie prvého stupňa. Dopadol tak do Atlantického oceánu, ako je zvykom u ostatných spoločností. Stredajší štart bol už tretím v podaní SpaceX za necelé dva týždne, keď najprv 23. júna vyštartovala z Floridy recyklovaná raketa Falcon so satelitom a o dva dni neskôr vypustili z Kalifornie novú raketu s desiatimi komunikačnými satelitmi. Tá stredajšia pritom bola tiež nová.


Rakúšania rozhodli: Hitlerov rodný dom zbúrajú

Pivničná časť môže podľa rakúskeho ministra vnútra zostať, ale na nej vznikne úplne nová budova.

VIEDEŇ. Rakúska vláda po rokoch sporov rozhodla o ďalšom osude rodného domu nacistického vodcu Adolfa Hitlera v hornorakúskom mestečku Braunau am Inn. Úrady nechajú stavbu zbúrať, uviedol v pondelok minister vnútra Wolfgang Sobotka. Vláda však nehnuteľnosť zatiaľ ešte nevyvlastnila. "Hitlerov dom bude zbúraný," oznámil minister Sobotka. "Pivničná časť môže zostať, ale na nej vznikne úplne nová budova," dodal. Novopostavený objekt by mal slúžiť na charitatívne alebo administratívne účely.  Zbúranie domu odporučila pred niekoľkými dňami expertná komisia a ministerstvo sa s jej názorom stotožnilo, uviedol tiež Sobotka. Už v utorok chce minister v parlamente začať legislatívny proces, na ktorého konci by malo byť zbúranie pamiatkovo chráneného domu, v ktorom sa nacistický vodca 20. apríla 1889 narodil. Nehnuteľnosť rakúskemu štátu zatiaľ nepatrí. Vyvlastnenie domu a odškodnenie majiteľky vláda schválila síce už v júli, teraz ale musí príslušný zákon ešte prijať parlament. K vyvlastneniu rakúska vláda pristúpila po tom, čo sa niekoľkokrát neúspešne pokúšala primäť majiteľku Gerlinde Pommerovú k odpredaju nehnuteľnosti. Námietku, že Rakúsko zbúraním domu sťaží vyrovnávanie sa s minulosťou, Sobotka odmieta. Pripomínať si zločiny nacizmu podľa neho možno napríklad v bývalom koncentračnom tábore Mauthausen či v múzeách v St. Pöltene a vo Viedni. Rakúska vláda podľa neho plánuje naďalej podporovať vedecké spracovanie udalostí nacistického obdobia. Zbúraním domu sa podľa Sobotku, naopak, zabráni tomu, aby sa objekt stal "pútnickým miestom" neonacistov. Krátko po takzvanom anšluse Rakúska, teda pripojení krajiny k nacistickému Nemecku v roku 1938, vyhlásili nacisti Hitlerov rodný dom za pamiatku. Neskôr fungoval ako výstavná sieň. Pommerovci získali nehnuteľnosť v reštitúcii v roku 1952 a rakúska vláda si ju od začiatku 70-tych rokov prenajímala. Do roku 2011 v budove fungovali chránené dielne, v ďalších rokoch bol dom prázdny.


Londýnska polícia na Silvestra posilní bezpečnostné opatrenia

LONDÝN. Londýnska polícia plánuje na Silvestra zvýšiť počet hliadok v uliciach mesta a uzavrieť niektoré cesty v dôsledku minuloročných opakovaných extrémistických útokov, píše agentúra AP. Londýnska Metropolitná polícia vo štvrtkovom vyhlásení uviedla, že doposiaľ nemá informácie o tom, že by niečo mohlo ohroziť oslavy Nového roku, ktoré sú každoročne sprevádzané ohňostrojom nad Temžou. Upozornila však verejnosť, aby bola ostražitá. Policajný náčelník Nick Aldworth vyhlásil, že použijú rôzne bezpečnostné opatrenia. Ľudia môžu očakávať, že v uliciach budú vidieť ozbrojených príslušníkov policajného zboru a dopravné bariéry. Aldworth zároveň požiadal verejnosť o trpezlivosť, pretože polícia na Silvestra plánuje v oblasti zriadiť viacero kontrolných bodov. Lístky na londýnsky ohňostroj sú už vypredané. Tým, ktorí si vstupenky nestihli kúpiť, polícia radí, aby silvestrovskú šou sledovali z tepla domova.


Plavčan: Extrémistické nálady a myšlienky musíme jasne odmietnuť

Minister navštívil Múzeum židovskej kultúry a pamätníka židovského rabína Chatama Sofera v Bratislave.

BRATISLAVA. Tragické osudy miliónov Židov v Európe, vrátane Slovenska, nesmú zostať nikdy zabudnuté a mali by sme si ich neustále pripomínať ako memento, kam až môže zájsť totalitná ideológia a ľudská nenávisť. Aj dnes sme konfrontovaní s extrémistickými náladami a myšlienkami a musíme ich jasne odmietnuť. Pri návšteve Múzea židovskej kultúry a pamätníka významného židovského rabína Chatama Sofera v Bratislave to v stredu 10. mája povedal minister školstva Peter Plavčan. Stanovisko ministra agentúre SITA poskytol komunikačný odbor ministerstva školstva.Plavčan uviedol, že v našej spoločnosti sa objavuje mnoho prejavov extrémizmu a preto je dôležité hovoriť o holokauste. Zopakoval, že najväčším problémom je, že extrémizmus sa tvári ako vlastenectvo, ale vlastenectvom v žiadnom prípade nie je. „Musíme docieliť, aby mladí ľudia mali kritické myslenie, ktoré im pomôže rozoznať pravdu od klamstiev. Z minulosti sa musíme jednoducho poučiť, a to aj tak, že si takéto udalosti budeme neustále pripomínať,“ uviedol Plavčan.Minister školstva s riaditeľom múzea Pavlom Mešťanom tiež diskutoval o možnostiach využitia publikácií múzea pri výučbe témy holokaustu. V uplynulých dňoch sme si pripomínali nielen výročie ukončenia 2. svetovej vojny, ale pred niekoľkými týždňami sa konali tiež pietne akty k 75. výročiu začiatku deportácií židovských občanov zo Slovenska.


Na väčšine Slovenska hrozí poľadovica, na horách platí výstraha pred vetrom

BRATISLAVA. Okrem poľadovice, ktorá sa do sobotňajšieho (23.12.) podvečera môže vyskytnúť na väčšine územia Slovenska, je potrebné mať sa na pozore aj pred silným vetrom na horách. Slovenský hydrometeorologický ústav (SHMÚ) v tomto prípade varuje pred možným rizikom v regióne Liptova, Oravy, Turca, Horehronia a Spiša. Výstraha platí až do poludnia Štedrého dňa. "V polohách nad 1500 m očakávame výskyt vetra, ktorý dosiahne v nárazoch rýchlosť 110 až 135 km/h," uvádza SHMÚ na svojej stránke. Meteorológovia dodávajú, že predpokladaná rýchlosť vetra je v danej ročnej dobe a oblasti bežná, predstavuje však potenciálne nebezpečenstvo pre ľudské aktivity, najmä pre pešiu turistiku a horolezectvo.


Britský hrdina priznal, že okradol obete atentátu v Manchestri

Chrisa Parkera pristihli pri čine bezpečnostné kamery. Médiá ho predtým oslavovali ako hrdinu.

MANCHESTER. Britský bezdomovec v stredu pred súdom priznal, že okradol obete atentátu v Manchestri z vlaňajšieho mája, ktorým ale predtým poskytol pomoc. Za pomoc ho médiá a sociálne siete oslavovali ako hrdinu. Muž svoje pochybenie najprv popieral. Podľa spravodajstva BBC 33-ročného Chrisa Parkera pristihli pri čine bezpečnostné kamery. Jednej zranenej žene napríklad ukradol kabelku a čoskoro potom použil jej bankovú kartu v neďalekej reštaurácii s rýchlym občerstvením. Podľa prokuratúry Parker, ktorého už v minulosti pre krádeže v obchodoch niekoľkokrát odsúdili, poskytol "určitú obmedzenú pomoc" zraneným osobám, ale zároveň využil príležitosť ku krádežiam. Parker si teraz počká vo väzbe na rozsudok, ktorý majú vyniesť koncom januára. S najväčšou pravdepodobnosťou skončí vo väzení. Svojich činov sa Parker dopustil po teroristickom útoku vo foyeri haly v severoanglickom Manchestri po koncerte americkej speváčky Ariany Grande. Masaker si vyžiadal 22 ľudských životov a 116 zranených. Útočil samovražedný útočník, 22-ročný Brit líbyjského pôvodu Salman Abedi.


Izrael mal plán vraždy Jásira Arafata, stopli ho v poslednej chvíli

Nechýbalo málo a namiesto palestínskeho vodcu mohol omylom zomrieť jeho brat.

JERUZALEM. Izrael naplánoval v roku 1982 operáciu s cieľom zavraždiť vtedajšieho vodcu Organizácie pre oslobodenie Palestíny (OOP) Jásira Arafata. Izraelské stíhačky mali zostreliť lietadlo mieriace s Arafatom z Atén do Káhiry. Na poslednú chvíľu bola operácia odvolaná. Vyplýva to z novej knihy Ronena Bergmana o histórii plánovaných likvidačných akcií Izraela. Arafat mal byť zabitý mesiac po porážke OOP počas bojov v Libanone, po ktorých sa museli tisíce bojovníkov OOP z Libanonu stiahnuť. Arafat bol medzi nimi. Izraelská rozviedka Mossad získala 22. októbra 1982 od svojich zdrojov v OOP informáciu, že Arafat poletí nasledujúci deň z Atén do Káhiry. Mossad povolal na letisko do Atén svojich dvoch agentov s úlohou Arafata identifikovať a potvrdiť, že do lietadla nastúpil. Podľa Bergmanovej knihy vtedajší minister obrany Ariel Šaron tlačil na náčelníka generálneho štábu armády Rafaela Ejtana, aby operáciu schválil. Armáda uviedla do pohotovostného stavu dve stíhacie lietadlá na základni pri Rehovote. Agenti 23. októbra popoludní z Atén potvrdili, že videli Arafata. "Je tu," oznámili do Tel Avivu. Stíhačky vzlietli, ale čakali na posledný rozkaz veliteľa letectva Davida Ivryho, ktorý mal stále pochybnosti. "Nezhltol som to. Nebolo mi jasné, prečo Arafat mieri do Káhiry, podľa rozviedky tam v tej dobe nemal čo robiť. A ak tam letel, prečo v nákladnom lietadle, čo pre muža jeho postavenie nebolo dosť dôstojné. Požiadal som Mossad, aby totožnosť znova overil, "povedal Ivry v rozhovore pre Bergmana. Agenti v Aténach znovu poslali potvrdenie totožnosti s tým, že si "objekt nechal narásť dlhšie fúzy". Lietadlo, v ktorom mal byť Arafat, z Atén odštartovalo o 16:30 a Ejtan dal Ivrymu rozkaz lietadlo zostreliť. "Bez môjho povolenia strieľať nebudete. Je to jasné: Ani v prípade komunikačných problémov nezačnete strieľať, kým nezačujete môj rozkaz," popísal Ivry situáciu. Ejtanovi povedal, že stále chýba identifikácia. Mal strach z následkov v prípade, že by Izrael zabil niekoho iného než Arafata. Obrátil sa na velenie vojenskej rozviedky a na Mossad a žiadal o vizuálnu identifikáciu cieľa. Dvadsaťpäť minút po vzlete stíhačiek mal Ivry telefonát a dozvedel sa, že "sa objavili pochybnosti". Mossad z iného zdroja zistil, že vodca OOP nebol v Grécku a že na palube lietadla zrejme nemôže byť on. Ivry vydal pilotom príkaz, aby čakali na ďalší rozkaz. Po ďalšej polhodine sa Mossad a vojenská rozviedka zhodli, že v lietadle je Arafatov brat. Fath Arafat bol pediater a zakladateľ spoločnosti palestínskeho červeného polmesiaca, ktorý sprevádzal tridsať palestínskych detí zranených pri útoku na palestínske utečenecké táboroch v Libanone. Fath Arafat ich viezol na liečbu do Egypta. Jásir Arafat sa stal palestínskym vodcom a zomrel v roku 2004 v Paríži.


Zomrel Joaquín Navarro-Valls, bývalý hovorca Jána Pavla II.

Joaquín Navarro-Valls sa výrazným spôsobom zaslúžil o modernizáciu tlačového úradu Svätej stolice.

RÍM. Vo veku 80 rokov zomrel v Ríme niekdajší hovorca Vatikánu Joaquín Navarro-Valls. Na sociálnej sieti Twitter to v stredu oznámil súčasný vatikánsky hovorca Greg Burke. Navarro-Valls sa narodil v novembri 1936 v Španielsku, vyštudoval medicínu a žurnalistiku a neskôr pôsobil v Ríme ako zahraničný korešpondent španielskeho denníka ABC. Hovorcom Vatikánu - resp. riaditeľom tlačového úradu Svätej stolice - sa stal v roku 1984, počas pontifikátu Jána Pavla II. Čoskoro na to bol - po pápežovi - jednou z najviditeľnejších postáv tejto inštitúcie. Pripisuje sa mu napríklad aj to, že činnosť tlačového úradu výrazne zmodernizoval, uviedla agentúra DPA. O uvoľnenie zo svojej funkcie požiadal pápeža Benedikta XVI. v roku 2006 po tom, ako mu ešte rok po smrti Jána Pavla II. robil hovorcu. Súčasný vatikánsky hovorca Greg Burke opísal Navarra-Vallsa ako muža viery, ktorý bol na dôvažok aj výborným profesionálnym novinárom, priblížila talianska agentúra ANSA. Navarro-Valls bol členom vplyvného katolíckeho zoskupenia Opus Dei. Po jeho odchode z funkcie vatikánskeho hovorcu ho v tomto úrade nahradil taliansky jezuita Federico Lombardi, ktorého na tomto poste v roku 2016 vystriedal americký novinár Greg Burke.


Farmári a predstavitelia strán podpísali memorandum o poľnohospodárstve

Koaličný Smer sa ohradil voči informácii, že pozvanie na rokovanie s farmármi ignoroval.

BRATISLAVA. Memorandum o reforme poľnohospodárstva podpísali v piatok predstavitelia strán SaS, OĽaNO, Sme rodina, Spolu - občianska demokracia, Progresívne Slovensko, SMK-MKP a KDH na znak sympatie so zástupcami nespokojných farmárov na bratislavskom Tyršovom nábreží. Stalo sa tak po približne hodinovej diskusii. Dokument teda podporili parlamentné aj mimoparlamentné subjekty. Zástupcovia koaličných strán Smer-SD, SNS a Most-Híd sa na rokovaní nezúčastnili. Predstaviteľ farmárov Patrik Magdoško z Iniciatívy poľnohospodárov povedal, že mu ju ľúto, že koaličné strany neprišli. S farmármi diskutovalo viacero opozičných parlamentných poslancov. Napríklad Lucia Ďuriš Nicholsonová (SaS) poukázala na to, že v texte chýba vyvodenie osobnej zodpovednosti za zlyhania, kvôli ktorým vznikla kríza v agrorezorte. Poslanec a šéf OĽaNO Igor Matovič avizoval, že parlament bude na budúci týždeň hlasovať o návrhu zákona poslanca Martina Fecka (OĽaNO), ktorý by riešil konkrétne dva body memoranda. Peter Varga z mimoparlamentnej SMK-MKP by do neho pridal, aby vláda SR a agrorezort urobili systémové kroky tak, aby neupadalo poľnohospodárstvo a potravinárstvo. Predseda mimoparalamentného KDH Alojz Hlina zdôraznil, že na pôde má hospodáriť ten, čo má k nej vzťah a nie ten, kto má peniaze. Memorandum obsahuje 11 konkrétnych úloh s termínom v štyroch sekciách. Farmári v jeho úvode konštatujú, že stav, v akom sa nachádza agrorezort, je neudržateľný. Obsahuje aj vytvorenie tzv. Poľnohospodárskej kobry na odhaľovanie trestných činov, prijatie novej ucelenej pôdnej legislatívy, reformu fungovania Pôdohospodárskej platobnej agentúry pri vyhodnocovaní projektov, zrušenie a prehodnotenie zmlúv Slovenského pozemkového fondu s doterajšími užívateľmi i prijatie zákon o vytvorení verejne prístupného centrálneho registra nájomných zmlúv. Farmári v memorande požadovali splnenie ich požiadaviek v rôznom termíne, no väčšina ich požiadaviek má byť splnená ihneď alebo do 30. septembra 2018. Počas nasledujúcich letných mesiacov budú farmári čakať pripomienky od zúčastnených strán. Podľa Magdoška by mali výsledný dokument predložiť do parlamentu poslanci ako kolektívny návrh na jeseň. "Ak nebude schválený, sme tu zas," zdôraznil Magdoško s tým, že dosiahli svoj cieľ, širokú zhodu na zostavení memoranda o poľnohospodárstve. Dodal, že návrh memoranda rovnako ako pozvánku na rokovanie zaslali v piatok pozvaným politickým subjektom. Vládny Smer vyhlásil, že neeviduje zo strany farmárov žiadnu oficiálnu požiadavku na stretnutie, ktorého výsledkom mal byť podpis memoranda. "Mrzí nás, že sa v médiách objavila zavádzajúca informácia o neúčasti (vraj pozvaných) zástupcov strany Smer na "okrúhlom stole" s farmármi a následnom nepodpísaní memoranda. Radi by sme sa voči takýmto informáciám ohradili," zareagoval vedúci tlačového oddelenia Smeru Ján Mažgút. Nespokojní malí a strední farmári prišli na traktoroch do hlavného mesta v utorok večer (19.6.). Tento týždeň ich prijal prezident SR Andrej Kiska a predseda parlamentu Andrej Danko (SNS). Premiér Peter Pellegrini (Smer-SD) sa chce s nimi stretnúť v prvý júlový týždeň na východe Slovenska. Ministerka agrorezortu Gabriela Matečná (SNS) uviedla, že väčšina bodov tzv. Košickej výzvy, ktorej splnenia sa aktivisti a farmári v apríli 2018 v Košiciach dožadovali, je splnená. Po účasti na bratislavskom proteste Za slušné Slovensko odídu farmári domov.


Pakistanského exprezidenta Zardárího poslali za mreže

Politika a jeho sestru obvinili z prania špinavých peňazí.

ISLAMABAD. Pakistanský súd poslal bývalého prezidenta Asifa Alího Zardárího na desať dní za mreže v súvislosti s vyšetrovaním údajného prania špinavých peňazí, z čoho obvinili aj jeho sestru. Utorňajšie rozhodnutie súdu prišlo deň po tom, ako politika zadržali len niekoľko hodín po zamietnutí žiadosti dvojice o predĺženie kaucie. Zardárí je členom dolnej komory parlamentu a jeho sestra Faryal Talpur, ktorú zatiaľ nezatkli, sa takisto venuje politike. Obaja údajne mali desiatky falošných bankových účtov. Obvinenia však odmietajú.Zardárího politická strana tvrdí, že celá kauza je politicky motivovaná. Vláda však uviedla, že nestojí za zatknutím politika.


Členka Pussy Riot dostala trest za protest proti tajnej službe

Marija Aľochinová musí absolvovať verejnoprospešné práce.

MOSKVA. Na 40 hodín verejnoprospešných prác odsúdil vo štvrtok súd v Moskve členku punkovej skupiny Pussy Riot Mariju Aľochinovú za jej protestnú akciu pred sídlom ruskej Federálnej bezpečnostnej služby (FSB) v Moskve. V zdôvodnení svojho verdiktu súd podľa agentúry AP uviedol, že Aľochinová na svoju protestnú akciu nemala úradné povolenie, takže porušila zákon. Aľochinovú zadržali v stredu po tom, ako pred sídlom FSB v centre Moskvy s inou aktivistkou roztiahli plachtu s nápisom "Všetko najlepšie k narodeninám, kati!". Agentúra Interfax pripomenula, že Aľochinovej akcia sa uskutočnila v deň, keď zamestnanci FSB slávia svoj profesijný sviatok a pripomínajú si výročie založenia boľševickej tajnej služby - Všeruskej mimoriadnej komisie pre boj s kontrarevolúciou a sabotážou, známej aj pod skratkou ČEKA. Jej nástupníckou organizáciou bol Výbor štátnej bezpečnosti, známy ako KGB, ktorý sa pretransformoval na FSB. Aľochinovej advokát vo štvrtok pred súdom žiadal, aby jeho mandantka bola uznaná za nevinnú. V opačnom prípade advokát žiadal, aby jej súd udelil len pokutu, keďže má nezaopatrené dieťa. Samotná Aľochinová svoju vinu neuznala, pretože svoju stredajšiu akciu pred sídlom FSB nepovažuje za protest. Po zasadnutí súdu pred novinármi vyhlásila, že sa proti rozsudku odvolá. Skupina Pussy Riot sa stala známa v roku 2012, keď jej členky krátko pred prezidentskými voľbami v Rusku vystúpili v moskovskom Chráme Krista Spasiteľa s punkovou "modlitbou" proti prezidentovi Vladimirovi Putinovi. Aľochinová a ďalšia členka Pussy Riot Nadežda Tolokonnikovová boli odsúdené na trest väzenia a v pracovných táboroch strávili takmer dva roky.


V Nigérii sa už tri roky nevyskytla detská obrna

WHO sa teraz musí uistiť, že v Nigérii existuje spoľahlivý kontrolný systém.

BRATISLAVA. V Nigérii už tri roky nezaznamenali prípad detskej obrny. Mohla by sa tak zaradiť ku krajinám, kde sa podarilo toto ochorenie úplne odstrániť. Informuje o tom spravodajský portál BBC. Podľa Svetovej zdravotníckej organizácie (WHO) je to dramatická zmena oproti roku 2012, keď v krajne diagnostikovali viac ako polovicu všetkých prípadov obrny na svete. Prvé kritérium pre vyhlásenie Nigérie za krajinu bez detskej obrny tak bolo splnené. WHO sa teraz musí uistiť, že v Nigérii existuje spoľahlivý kontrolný systém, aby sa vylúčila možnosť ďalších prípadov tejto choroby. Pre BBC to povedal predseda nigérijského výboru pre obrnu Tunji Funsho. Nigéria je poslednou africkou krajinou, kde zaznamenali prípad detskej obrny. Stalo sa tak v severovýchodnom štáte Borno. Mimo Nigérie diagnostikovali posledný africký prípad tohto ochorenia v roku 2014 v Somálsku. V nigérijskom štáte Borno blokovala očkovací program proti detskej obrne zlá bezpečnostná situácia. Ako jeden z dôvodov, prečo sa ochorenie podarilo dostať pod kontrolu, preto uvádzajú úspechy v boji proti militantnej skupine Boko Haram. Ďalšími sú politická a finančná podpora. Detská obrna je vysoko infekčné vírusové ochorenie. Napáda nervový systém a v priebehu niekoľkých hodín môže spôsobiť úplné ochrnutie. Medzi počiatočné symptómy patria horúčka, únava, bolesti hlavy, zvracanie, strnulosť krku a bolesti končatín. Jedna z 200 infekcií vedie k nezvratnému ochrnutiu. V prípade ochrnutia zomrie päť až desať percent nakazených po znehybnení dýchacieho svalstva.V roku 2018 na svete potvrdili celkovo 33 prípadov detskej obrny v Afganistane a Pakistane. Práve tieto dve krajiny sú poslednými na svete, kde sa ešte ochorenie vyskytuje. V roku 1988 bolo pritom rozšírené ešte v 125 krajinách sveta.


Štedrý deň bude chladný, potom sa má otepliť

Po Štedrom dni by mal nad krajinu začať prúdiť od západu teplý vzduch.

BRATISLAVA. Blížiace sa vianočné sviatky čaká pravdepodobne aj tento rok oteplenie. Informuje o tom Slovenský hydrometeorologický ústav (SHMÚ) na svojom facebookovom profile. Podľa meteorológov by sa chladný vzduch mal nad Slovenskom nachádzať do nedele 24. decembra, hoci na juhozápade sa už koncom tohto týždňa počíta s prechodným miernym oteplením. Po Štedrom dni, počas vianočných sviatkov by mal nad krajinu začať prúdiť od západu teplý vzduch. "Najvýraznejšie sa oteplenie prejaví na horách a v nižších polohách najmä v menej zložitom teréne na juhozápade Slovenska," uvádza SHMÚ. V hornatých oblastiach stredného a východného Slovenska môže byť podľa meteorológov situácia o čosi komplikovanejšia, nie sú vylúčené napr. inverzie teploty vzduchu. "Postupne sa však oteplí na celom našom území, pričom prípadné ochladenie je zatiaľ v nedohľadne," dodáva SHMÚ. Z klimatologického hľadiska sa práve medzi Vianocami a Novým rokom často vyskytuje tzv. vianočné oteplenie. Ide o pomerne teplé a vlhké počasie v strednej Európe pri prúdení teplého morského vzduchu od juhozápadu až západu, ktoré nastupuje po období tuhších mrazov.


Macronovo hnutie zostáva jasným favoritom parlamentných volieb

Socialisti klesli na hranicu zvoliteľnosti.

BRUSEL. Hnutie nového francúzskeho prezidenta Emmanuela Macrona má podľa prieskumu verejnej mienky najväčšiu šancu stať sa víťazom júnových parlamentných volieb. Podľa prieskumu spoločnosti Odoxa by Macronovo centristické hnutie Republika vpred (REM) získalo v dvojkolových voľbách do Národného zhromaždenia (11. a 18. júna) 29 percent hlasov. Na druhom mieste so 17-percentnou voličskou podporou je krajne pravicový Národný front (FN) Marine Le Penovej. Konzervatívni Republikáni (LR) majú podľa tohto prieskumu priazeň 15 percent voličov; na štvrtom mieste so 14 percentami je krajne ľavicové hnutie Nepoddajné Francúzsko na čele so Jeanom-Lucom Mélenchonom. Najnovší prieskum potvrdil výsledky iných predchádzajúcich prieskumov, podľa ktorých Macronovi centristi vo voľbách predstihnú konzervatívcov aj donedávna vládnucich socialistov (PS). Iba päťpercentná voličská podpora pre socialistov podľa analytikov spoločnosti Odoxa naznačuje, že jeden z tradičných politických pilierov krajiny je na najlepšej ceste vytratiť sa z francúzskej politickej scény. Ten istý prieskum potvrdil, že 58 percent respondentov považuje Macrona za "dobrého prezidenta" a 55 percent Francúzov považuje Édouarda Philippa za "dobrého premiéra". Macron voličom sľúbil reformu trhu práce už do konca septembra, chystá sa preskúmať a zmeniť aj systém poistenia v nezamestnanosti a tiež systém odbornej prípravy s cieľom zvýšiť konkurencieschopnosť krajiny. Na rok 2018 sľubuje veľké zmeny v oblasti dôchodkovej reformy.


Rusko odmieta ultimátum Británie po vražde špióna. Pohrozilo odvetou

Británia doteraz ponúkala len neopodstatnené obvinenia, ktoré nie sú odôvodnené žiadnymi dôkazmi, uviedol Kremeľ.

MOSKVA. Rusko odmieta ultimátum, ktoré mu Británia dala na vysvetlenie použitia nervovoparalytickej bojovej látky na otrávenie bývalého dvojitého agenta v Spojenom kráľovstve. Povedal to v stredu hovorca Kremľa Dmitrij Peskov. Rusko podľa Peskova odmieta "slovník ultimát" s tým, že Británia doteraz ponúkala len "neopodstatnené obvinenia, ktoré nie sú odôvodnené žiadnymi dôkazmi". Rusko bude spolupracovať pri vyšetrovaní, nevidí však ochotu Británie odplatiť túto snahu. Kremeľ zároveň pohrozil odvetou, pokiaľ by Británia pristúpila "k nezákonným krokom proti ruským médiám v Spojenom kráľovstve". Britský úrad pre rozhlasové a televízne vysielanie (Ofcom) v utorok varoval držiteľa licencie na vysielanie stanice RT v Británii - nezávislú neziskovú organizáciu TV News - pred prípadnými sankciami v dôsledku "kauzy Skripaľ". "Moskva nebude akceptovať absolútne nepodložené obvinenia, ktoré nie sú odôvodnené žiadnymi dôkazmi," povedal Peskov. "Dúfame, že zvíťazí zdravý rozum," dodal. Britská premiérka Theresa Mayová oznámi v stredu sériu opatrení proti Rusku po vypršaní termínu, do ktorého mala Moskva vysvetliť, ako došlo k použitiu nervovoparalytickej bojovej látky na otrávenie bývalého dvojitého agenta v Spojenom kráľovstve. Rusko akúkoľvek účasť na pokuse o vraždu Sergeja Skripaľa a jeho dcéry Julije v anglickom meste Salisbury odmieta. Premiérka Mayová sa v stredu stretne vo svojom úrade na Downning Street s vysokopostavenými predstaviteľmi tajných služieb. Následne bude o vývoji celej situácie informovať poslancov.


Vyvrátené stromy, strhnuté strechy aj prvý sneh. Počasie spôsobilo problémy

Počasie potrápilo Slovensko aj v pondelok.

V nedeľu Slovensko podobne ako aj iné krajiny strednej Európy zasiahol silný vietor. Západné a stredné Slovensko trápili výpadky elektriny, problémy boli aj na železniciach, kde nepremávali alebo meškali vlaky. Profesionálni a dobrovoľní hasiči zasahovali za posledných 24 hodín pri viac ako 550 udalostiach. Odstraňovali spadnuté stromy, stĺpy elektrického vedenia či strhnuté strechy. Najviac zásahov mali na západnom Slovensku, kde v nedeľu zostalo bez elektrickej energie viac ako 190-tisíc ľudí. Sever Slovenska zasa v pondelok ráno potrápil sneh. Prvýkrát v tejto sezóne nasnežilo v Poprade. Pozrite sa, ako to na Slovensku vyzerá v našej galérii.


Žilinčania donútili Karhana abdikovať. O najvyššie víťazstvo v histórii ligy ale nešlo

Suverénny líder Fortuna ligy strelil súperovi sedem gólov.

ŽILINA. V sezóne 1998/99 zdolal Inter Bratislava doma Bardejov 10:0. Nikto nikdy nevyhral v dejinách slovenskej ligy vyšším rozdielom. Futbalisti Žiliny boli blízko, aby tento výsledok zopakovali. V 15. kole Fortuna Ligy zdolali na domácom ihrisku Spartak Trnava 7:0. Žilinčanom okrem toho ešte neuznali dva góly pre avizovaný ofsajd. Dobrý výkon pritom podal aj trnavský brankár Adam Jakubech. Pre Trnavu je to jedna z najväčších blamáží v histórii klubu. Okamžite po stretnutí ponúkol tréner Miroslav Karhan spolu s kolegami z realizačného tímu svoju abdikáciu. "Môžem túto informáciu potvrdiť. Začiatkom týždňa sa bude predstavenstvo klubu a majitelia touto abdikáciou zaoberať a následne padne rozhodnutie, kto tím povedie v ďalšom priebehu Fortuna ligy," potvrdil generálny manažér trnavského klubu Pavel Hoftych pre oficiálny web Spartaka. Žilina momentálne v našej lige jasne dominuje, hrá najkrajší futbal. Pred druhou Podbrezovou má náskok siedmich bodov. Strelila až 41 gólov, čo je suverénne najviac. V tejto bilancii je druhý Ružomberok, ktorý dal 27 gólov. V prvej štvorici najlepších strelcov sú až traja Žilinčania. Prvý Filip Hlohovský skóroval desaťkrát, Yusuf Otubanjo a Michal Škvarka dali po osem gólov. Hlavne Hlohovský prežíva najlepšie obdobie v kariére, proti Trnave skóroval dvakrát, na ďalší gól prihral. Ak by sme to rátali hokejovo, Hlohovský by bol suverénne s osemnástimi bodmi aj najproduktívnejším hráčom súťaže.


Bola to veľká slávnosť. Otvorenie Národného futbalového štadióna

Online prenos

Atmosféra

BRATISLAVA. Veteráni spomínajú na staré časy, ako na domáce zápasy futbalového Slovana Bratislava chodili neskutočne preplnené električky, niektorí fanúšikovia dokonca viseli von z dverí. Posledná nedeľa mala opäť nádych starých čias. Električky boli po dlhých rokoch opäť plné ľudí odetých do klubových farieb Slovana. Najslávnejší klub na Slovensku otvoril novú arénu. Po deviatich rokoch sa vrátil na Tehelné Pole. Už nové. Nad štadiónom už dve hodiny pred zápasom neustále lietala helikoptéra. Najmodernejší štadión na Slovensku pokrstili aj najlepší hráči Slovana v dejinách. Majstri Európy, víťazi Pohára víťazov pohárov. Majstri Československa i Slovenska. Práve oni zožali najväčší aplauz. Dorastenci vytvorili koridor a legendy vstúpili na trávnik. Jedna z nich, Alexander Vencel starší, otvorila nový štadión. Vencel symbolicky odovzdal kľúč päťročnému chlapcovi z najmladšej generácie Slovana. „My sme tu doma. Verím, že to bude najlepší a najväčší štadión na Slovensku,“ vravel Vencel. Nasledovala laserová šou, aká doteraz nemala na Slovensku obdobu. Z reproduktorov sa ozval hlas, ktorý sa predstavil ako Tehelné pole. Laser zobrazil na trávniku klubový znak. Fanúšikovia predstavili choreo. Z tribún stúpal modro-biely dym. V útrobách arény zaujal trebárs počet bufetov: 27. Ich súčasťou je aj množstvo monitorov, aby fanúšikom nič neušlo. Aréna bola vypredaná, ale nie celkom plná. Dva či tri sektory zostali neobsadené z bezpečnostných dôvodov. Hlásateľ oznámil 22 500 divákov, čo je najväčšia ligová návšteva v dejinách samostatnosti. V aréne bola slušná kulisa, ale čakal sa väčší rachot. O atmosféru sa staral iba jeden sektor, kde boli skalní fanúšikovia. Zvyšok štadióna bol až na výnimky ticho. Mnohí fanúšikovia prišli na Slovan po dlhých rokoch a odvykli si. Na ihrisku to bola dlho nuda. Slovan mal prevahu v držaní lopty, ale do veľkých šancí sa v prvom polčase nedostal. V druhom polčase viac ožili hráči i fanúšikovia. Slovan sa dočkal v päťdesiatej minúte. Prvý oficiálny gól na novom štadióne strelil Andraž Šporar. Muž, od ktorého sa to najviac očakávalo. Slovinec potvrdil svoju famóznu formu. Krátko pred koncom pridal aj druhý gól. V tejto sezóne ich strelil už devätnásť a suverénne vedie tabuľku strelcov.


Cez víkend otvoria nové zjazdy z diaľnice D1 na Slovnaftskú (foto)

Rekonštrukcia sa začala vo februári, podarilo sa zrealizovať dve križovatkové vetvy.

BRATISLAVA. Cez víkend sprístupnia vodičom nové zjazdy z diaľnice D1 na Slovnaftskú ulicu v Bratislave. Vybudovali ich v rámci prvej etapy prestavby mimoúrovňovej križovatky Prievoz pod Prístavným mostom. Tá bude jednou z križovatiek na rýchlostnej ceste R7. Ide o sprejazdenie dvoch zjazdov smerom na Slovnaftskú ulicu. Jeden v smere z D1 od Trnavy a druhý od Petržalky. Sprevádzkovaním prvej etapy sa zároveň začínajú práce na druhej etape rekonštrukcie križovatky, ktoré sa budú sústreďovať najmä na vetvy Bajkalská Prístavná, D1 Trnava Prístavná a Bajkalská D1 Trnava. "V tomto momente sa križovatka Prievoz, tak ako ju vodiči doteraz poznali, stáva históriou. I keď sa prestavba začala neskôr, ako bolo pôvodne plánované, vďaka úsiliu všetkých zainteresovaných strán sa nám podarilo práce úspešne ukončiť v predstihu," povedal generálny riaditeľ firmy D4R7 Construction Juan José Bregel. Prvá etapa bola podľa starostu bratislavského Ružinova Martina Chrena odovzdaná o mesiac skôr, než bolo pôvodne plánované. "Cez víkend bude spustená druhá etapa rekonštrukcie. Tá povedie k tomu, že sa otvoria nové zjazdy smerom na Slovnaft a zároveň bude zavretý jeden nájazd z Bajkalskej ulice smerom na Prístavnú ulicu," vysvetlil Chren. Táto etapa by mala podľa jeho slov trvať približne rok. Po nej príde najťažšia posledná etapa ku koncu budúceho roka, a to rekonštrukcia mosta, ktorý vedie autá z Petržalky do Ružinova. "Máme rok na to, aby sme sa pripravili a dokázali prijať opatrenia na zabránenie dopravnému kolapsu," skonštatoval starosta s tým, že keď bude táto stavba dokončená, pomôže to celej Bratislave a vodičom jazdiacim smerom z bratislavských Podunajských Biskupíc a Šamorína. Počas druhej etapy rekonštrukčných prác na križovatke ostávajúv platnosti dopravné obmedzenia, ktoré boli avizované aj pri prvej etape, okrem novootvorených zjazdov. Pribudne aj jedno nové obmedzenie, ktoré sa bude týkať uzatvorenia vetvy Bajkalská Prístavná. Cestujúci bratislavskou MHD, konkrétne linkou 87, sa musia pripraviť na zmenu jej trasy v smere z Ovsišťa.